text:
Segun lider politico di partido ABO, Elton Lioe-a-Tjam, mientras cu miyones ta wordo gasta na fiesta, show y cumpramento di voto, pa asina sigui laga un parti di e pueblo ainda kere cu tur cos ta bon, College Arubaans financieel toezicht (CAft) ta bolbe mustra cu e situacion financiero ta preocupante y cu no tin ningun motibo pa celebracion y fiesta: ‘..op 24 februari is de eerste tranche van AWG 125 miljoen aangetrokken. Met deze eerste tranche van de lening stijgt de staatsschuld ultimo maart 2017 naar AWG 4.086 miljoen, wat op basis van het meest recente bbp-cijfer voor 2017 van de Centrale Bank van Aruba neerkomt op een schuld 84% bbp. Het CAft meent dat de cijfers over het eerste kwartaal 2017 reden geven tot zorg’ (CAft, 2 juni 2017).
CAft tambe ta mustra cu Gobierno ta sigui manipula cu cifra pa probecho politico, pa asina trata di camufla e realidad amargo: ‘Doordat deze posten in de eerste UR 2017 nog niet als baat konden worden opgenomen, VERTEKENT dit het saldo over het eerste kwartaal in negatieve zin’.
E rapport aki di CAft, ta describi e desaroyo financiero di e prome tres luna di aña. Pero mientrastanto nos ta na Juni, Gobierno a cuminsa campaña cu placa pueblo, mas proyecto innecesario miyonario a wordo inicia y Gobierno a pone centenares di campañado riba payroll di pueblo atrobe. Pues si e prome tres luna a preocupa CAft, anto sigur e ultimo lunanan aki di campaña, lo pone CAft perde cabes. E postura arogante di gobierno di sigui aumenta e debe, ta ilustra claramente cu gobierno no ta interesa den e bienestar general, no kier cumpli cu palabracion y tampoco ta import’e cuanto mas medida mester wordo tuma contra pueblo y su futuro generacionnan despues di eleccion. Gobierno ta pensa solamente con pa keda na poder, pa asina evita cu pueblo lo haya sa realmente cuanto corupcion tin den gobernacion y kende tur a bira miyonario riba custia di pueblo. E CAft-rapport ta confirma tambe e seriedad, determinacion y e ‘orguyo’ di e prome minister, pa sigui crea mas ‘debe cu nos tur tin cu bay paga den futuro’. Parce cu ainda nos no a yega e limite di un ‘tiki rood’.
E ultimo rapport di CAft ta bolbe confirma cu e unico cos cu gobierno por haci bon, ta crea debe, crea division, crea insiguridad y organisa show. Y ainda falta. Pasobra den e rapport aki, CAft no a papia riba e extra debenan cu gobierno a crea via su famoso PPP-proyectonan of e riesgonan y garantianan cu pueblo a haya riba su lomba cu e ‘CITGO-deal’.
Straño pa mira cuanto hende a lubida riba e cantidad di medidanan cu mester a wordo tuma e ultimo añanan pa reduci supuestamente e debe biyonario. Straño pa mira cuanto hende ainda ta cay pa cos y storianan bunita, sin realisa cu tur e decoracion di Aruba cu ‘klinkers’, tabata solamente pa sconde ladronicia y corupcion. E rapport di CAft, ta mustra cu tur medida y sacrificio cu a wordo tuma e ultimo añanan, tabata envano. Pasobra keto bay gobierno ta gastando placa pa loco. Remarcabel cu un cierto gremio cu diripiente kier a conscientisa pueblo riba su escogencia politico, ta keda keto riba esaki!
Siman pasa pueblo, y specialmente e trahadonan di Inselair Aruba, por a mira kico ta pasa ora cu un compania wordo maneha pa hendenan incapacita y cu probabel mal intencion. Pa añanan largo, Aruba ta wordo maneha pa hendenan incapacita y algun cu mal intencion. Segun CAft, si no bin un cambio lihe den e maneho aki, e lo no dura mucho tempo mas pa Aruba tambe wordo declara bancarota. Den e caso di Inselair Aruba, ainda e trahadonan por a bay cobra un limosna cerca SVB den forma di cesantia. Pero den e caso cu Aruba wordo declara bancarota, cerca kende pueblo tin cu bay pa cobra?
Cerca ken pueblo tin cu bay cobra si nos ta bancarota?
Segun lider politico di partido ABO, Elton Lioe-a-Tjam, mientras cu miyones ta wordo gasta na fiesta, show y cumpramento di voto, pa asina sigui laga un parti di e pueblo ainda kere cu tur cos ta bon, College Arubaans financieel toezicht (CAft) ta bolbe mustra cu e situacion financiero ta preocupante y cu no tin ningun motibo pa celebracion y fiesta: ‘..op 24 februari is de eerste tranche van AWG 125 miljoen aangetrokken. Met deze eerste tranche van de lening stijgt de staatsschuld ultimo maart 2017 naar AWG 4.086 miljoen, wat op basis van het meest recente bbp-cijfer voor 2017 van de Centrale Bank van Aruba neerkomt op een schuld 84% bbp. Het CAft meent dat de cijfers over het eerste kwartaal 2017 reden geven tot zorg’ (CAft, 2 juni 2017).


c: text/html

text:
Nos a ricibi noticia di Hulanda cu Bjorn Hart ta bay hunga campeonato pa cualificacion Europeo, cu ta bay tuma lugar na Tel Aviv, Israël, dianan 16 pa 20 di november.
Bjorn no ta un persona desconoci, pasobra el a representa seleccion di Hulanda na campeonato Europeo algun aña pasa na Suecia.
E selecion di Hulanda lo bay hunga varios wega na Tel Aviv Israël.
E prome wega ta bay ta dia 17 di november contra selecion di Escocia.
Dia 18 di november lo hunga contra seleccion di Bulgaria, y despues e seleccion di Hulanda lo enfrenta, dia 19 di november, seleccion di Israël.
Cu esaki sigur ta un reconocimento pa e hoben arubiano pa su talento na Hulanda.
Nos ta desea Bjorn Hart tur clase di exito den e seleccion hulandes.

robotstxt: allowed

filter: keep


text:
Riba e di dos dia di Risaralda Bird Festival na Colombia, delegacion Arubiano encabesa pa Prome Minister Mike Eman a bishita Parke Botanico di Universidad Tecnológica di Pereira.
E experiencia tabata uno sumamente agradabel pa mucha, hoben y representantenan di gremionan cu a asisti.
Prome Minister Eman tabatin oportunidad, mescos cu mainta durante e conferencia, pa hiba palabra.
Esaki ta banda di otro invitado special di e evento, como p.e., Presidente di Colombia Juan Manuel Santos, Minister di Comercio y Gobernador di Pereira.
E Parke Botanico ta un atraccion grandi e departamento den zona cafetero di Colombia. E ta conta cu 13 hectare di hofi cu ta cas pa 160 specie di parha.
Un y tur a disfruta enormemente di e recorido cu a haya guia p’e expertonan di e parke.
Prome Minister Eman a ser mira na mas di un ocasion expresando su admiracion y tambe sacando potret di e bestianan.
Naturalmente, e bishita tabatin un obhetivo adicional y profundo. Durante e encuentro a intercambia experiencia e idea cu profesionalnan den e tereno di medio ambiente, turismo y tambe parhanan.
E ultimonan aki a comenta cu nan kier siña for di nos den industria turistico, mientras cu di nan banda, ta ofrece productonan cu por ta complementario pa turismo di Aruba.
E delegacion Arubiano cu ta inclui tambe Presidente di ATIA, sr. Ronny van Trigt y Presidente di Aruba Bird Life Consevation, drs. Greg Peterson, ta na Risaralda, departamento di Pereira Colombia, pa participa den e actividadnan di e festival, te cu diahuebs.


text:
Vitamina B
Vitamina B ta consisti di un grupo di vitamina cu ta inclui B1, B2, B3, B6 and B12. Nan ta descarga energia for di cuminda, traha bloedcellen y tene e sistema nervioso saludabel. Nan ta disolve den awa y no ta wordo reteni den bo curpa. Kiermen cu cualkier cantidad dimas cu wordo tuma di e vitaminanan aki ta wordo saca afo via bo urina. Kiermen cu si bo tuma nan como parti di un multivitamina no ta dañino.
Acido fólico, otro miembro di e grupo di vitamina B y cu ta vital pa hende muhe na estado of esunnan planeando pa sali na estado como cu e ta reduci e risico di defectonan nervioso, manera spina bifida (defecto di lomba) den e baby. Tambe tin evidencia cu e por reduci malesa di curason.
E recomendacion pa cu Acido folico ta 200 microgram. Pa esunnan planeando di sali na estado e recomendacion ta 400 microgram durante e prome 3 luna di embaraso. Cualkier cantidad excesivo ta wordo saca via di urina.
(Traduci di e articulo “The Vital Vitamins” skirbi pa Dr. Carina Norris)
Lesa mas di e suplemento esencial cu nos mester:
Part 1: Vitamina A
Part 2: Vitamina B
Part 3: Vitamina C
Part 4: Vitamina D
Part 5: Vitamina E
Part 6: Vitamina K
Part 7: Hero (Iron)
Part 8: Calcium
Part 9: Zink
Part 10: Magnesium
Part 11: Selenium
Part 12: Fish Oil
Part 13: Probiotics and Prebiotics


text:
ORANJESTAD(AAN): — Departamento di monumento ta hopi druk no solamente den cas, pero tambe riba caya ta bezig den diferente scol. Ta hibando algun charla y ta importante pa tende con esaki ta bay y kico ta su resultado.
Segun directora di Departamento di Monumento, Yvonne Webb-Kock, a splica cu na Maart 2017, a cuminsa cu nan charlanan na scol y esey a tuma luga na un momento hopi special, unda cu a scoge un scol cu ta un monumento proteha, cual ta scol Reina Beatrix y cu a bay bishita pa duna e prome charla.
E presentacion e dia ey a wordo haci door di sra. Every y por bisa cu minister presidente Eman y Webb-Kock como directora di Departamento di Monumento, mester a sinta den klas pa sigui full e charla aki, pa haya sa mas detaya di nos monumentonan, conhuntamente cu mas of menos un 80 alumno cu a sigui full e charla aki.
Ta dunando e lesnan aki na tur scol di Aruba. Webb-Kock a gradici tur directiva di tur scol cu a duna nan aprobacion cu por a duna e charla aki na e scolnan di Aruba.
Ta duna e lesnan aki na 4de, 5de y 6de klas basisschool y cada les ta dura 45 minuut. E ta un momento hopi bunita ora cu ta wak con e muchanan ta reacciona, pero tambe nos maestronan.
Nan kiermen nan tin hopi falta di informacion pa duna over di nos herencia. Durante tur e 21 aña di existencia di Departamento di Monumento, a compila hopi informacion y tin cu ta wordo comparti tambe den e paseo monumental.
Ora cu ta bay scol, no solamente e charla ta wordo duna, pero e maestronan tambe ta ricibi e foyeto di paseo monumental cu ta conta over di elementonan tipico di nos casnan di cunucu. Pero tambe ta mustra riba deseo di monumento proteha, cu ta inspira riba nos casnan florea.
Esaki ta algo educativo cu a prepara mas cu un aña pe, pa prepara e material tambe, pa duna e les aki. El a wordo haci door di full e team di Departamento di Monumento.
Edward Robles y Patrick Christiaans ta encarga cu e charlanan cu ta wordo duna na tur scol. Yvonne Webb-Kock ta haci un suplica na tur maestro pa no warda te Maart atrobe.
Sa cu ta luna di cultura y tur hende kier e ora ey e charla. E programa aki ta un programa cu ta tres aña lo ta bezig cun’e, pa pasa tur scol di Aruba. Pa esunnan cu specialmente kier e departamento den Maart, yama sr. Edward na Departamento di Monumento y por registra for di awo caba cu tin peticion pa bay na scol, na luna di Maart.
Tur e otronan cu no a haya charla, por yama tambe si nan kier adelanta e schema cu tin pa e siguiente tres añanan. Ta pidi un y tur pa apoya e muchanan pa nan haci hopi pregunta.
E preguntanan ta hopi interesante. Yvonne Webb-Kock ta kere cu esaki ta un proyecto hopi bunita y por anticipa cu lo tin un di dos charla ta den preparacion riba nos casnan florea.


text:
Tabata e Dash-8, e avion maritimo pa patruya di Guardacosta di Caribe Hulandes (KWCARIB) a detecta den e anochi di dia 29 october, durante un patruya un ‘go-fast’ sospechoso na noord-oost di Bonaire.
E fregata di Marina Hulandes, Zr. Ms. Zeeland, cu tabata riba su ruta pa bolbe Hulanda for di Caribe pa pasa e trabao over n’e fregata de West, a recibi e noticia for di Centro di Coordinacion y Rescate (RCC) di KWCARIB na Corsou pa tuma over e go-fast sospechoso aki.
Zeeland a cambia su curso y a bay n’e sitio indica unda a bin haya e go-fast cu 3 miembro di tripulacion. Zeeland inmediatamente a duna ordo p’e NH-90 helikopter lanta y asina a pone di biaha e dos interceptors den funcion.
NH-90 a los algun tiro di advertencia riba e ‘go-fast’ pa obligu’e di para.
E miembronan di tripulante a ser poni bordo di Zeeland, pero a dicidi tambe di tira e motornan di e go-fast y asina lagu’e pasa pa pasado.
Den e accion di busqueda a bin haya 12 bulto di droga pa un total di 600 kilogram di cocaina, cu e miembronan di tripulacion a trata di benta afo.
Mientras cu a bay over na detene e personal, a confisca tur e bultonan di droga.
Como cu e ‘go-fast’ no ta sirbi mas pa nabega a dicidi di zink’e. Despues di tur esaki, Zr. Ms. Zeeland a hay’e ta bolbe Corsou, pa baha e sospechosonan y pa entrega e bultonan di droga na autoridadnan hudicial pa sigui cu e investigacion. Unabes cu a cumpli cu esaki, Zr. Ms. Zeeland a bolbe cambia curso y sali di regreso pa Hulanda.


text:
Tur studiante ku bandona nan país pa bai studia na Hulanda tin ku puntra pa nan mes, si despues di nan estudio nan lo keda Hulanda òf bai nan páis bèk.
Hopi ta esnan ku ya ta bisa, djis promé ku nan bai, ku nan lo regresa nan país bèk. Pero hopi di nan mes, ta esnan ku ta keda Hulanda dor di un òf otro motibu. Pesei ta di importansha pa pone pa bo mes riba papel, kiko tur bo ke logra na Hulanda. I kuantu aña esakinan lo dura. Tambe pone ki tipo di karera bo ke tin despues i evalua unda bo por realisa esaki nan. Na Hulanda òf na bo mes páis òf kisas otro kaminda?
Bai bèk òf keda Hulanda, no ta un pregunta ku bo por kontestá sin tin un un bon orientashon i evaluashon promé. Ta bon pa bo evalua pa bo mes kiko ta bo deseonan.
Un di e motibunan dikon studiantenan no ta regresa nan país bèk ta, ku portanan di oportunidat ta habri pa nan, kaminda nan por sigui un estudio mas òf nan ta mira gran posibilidatnan na Hulanda pa por biba un bida mas miho, segun nan deseonan. Tambe e salario ku nan por gana kisas por ta muchu mas atraktivo na Hulanda. Loke ku por ta posibel tambe ta, ku via di Hulanda nan por yega den kontakto ku otro paísnan den Europa muchu mas fasil, kaminda nan por amplia nan karera.
Pues, èks studiantenan ta haña ku na Hulanda of otro kaminda, por nifika algu pa nan, enbes na nan propio país.
E moneda tin dos manda. Na e orto banda e famoso dicho di J. F. Kennedy ta bisa; “No puntra kiko bo país por hasi pa bo, sino kiko abo por hasi pa bo país”, ta un dicho hopi huzá! Esnan ku ta skohe pa bai nan país bèk, ta mira ku nán por nifika algu pa nan país. Ku nan a skohe pa bai studia na Hulanda ku e proposito pa regresa kas bèk pa hiba nan país dilanti. Ku nan ke duna algu bèk na nan país.
Tambe tin ta skohe pa bai kas bèk, pa motibu ku e sistema di bida, ta muchu mas trankil kompará ku e sistema kon tur kos ta bayendo riba un hánsha na Hulanda. I tambe paso nan no ta sinti nan mes na kas i ta sinti falta di nan mayornan.
Asina pues tin diferente opinion nan dikon un studiante ta skohe pa bai kas bèk òf keda Hulanda. Ta keda na kada studiante kiko nan ta skohe pé.
Pesei ta di suma importansha pa pensa bon i evalua bon kiko bo ke, pa despues bo no lamenta. Ta konsehabel tambe, pa nos hasi nada ku ta mara bu na Hulanda, si bo tin pensa na regresa kas bèk. Por ehèmpel pa motibu di debe. Pensa bu bon kiko bo ke, basta bo por realisa bo metanan.


text:
Ultimo dianan por a tuma nota di publicacion di un full pagina di Banco di Seguro Social (SVb), unda a keda anuncia, cu SVb lo cuminsa cu un control y si haya un empresa cu no a registra su empleadonan lo por haya un boet grandi.
“No ta nos intencion pa parti boet, pero si tur dunador di trabao cumpli cu ley, registra su empleadonan, anto e ora ey no tin ningun boet.
Dicon awor cu tin menasa di boet, ta masha hopi registracion ta tumando lugar”, segun Director di SVb, ing. Edwin Jacobs.
Sigur siman pasa, como 1500 persona a keda registra, loke ta esun di mas hopi cu a tuma lugar na SVB.
Segun ing. Edwin Jacobs, pa ley tur trahador residencia na Aruba mester ta inscirbi na SVb pa nan ta segura contra malesa y contra accidente.
Awor cu a keda introduce maneho di boet administrative, SVb a haya mas autoridad pa enfrenta e problema aki. Keda sin cumpli, e negoshi por conta cu e lo haya un boet administrative.
Den principio no ta intencion di SVb pa duna un boet maximo, cu ta di Afls. 500.000, pero lo efectua sumanan mas abao, pero no ta descarta cu den futuro e sumanan e sumanan lo keda ahusta si e accion aki no ta duna e resultado desea.
Riba e prome dia cu un trahador cuminsa traha, e mester registra na SVb y no despues di su tempo di prueba (2 luna).
Den proximo dia, funcionarionan di SVb lo subi caya, pa determina, ta cuanto trahador ainda no ta registra, pero segun ing, Edwin Jacobs, hopi registracion a bin ta tumando lugar caba, ora bira conoci cu awor SVb tin tur autoridad pa boet un dunador di trabao, di acuerdo cu e delito cometi.


text:
Un di e preocupacion grandi cu mi ta haya canando den pueblo ta cu deporte a bira caro, no tin e recursonan personal p’asina provee e material necesario pa un hoben por practica su deporte debidamente. Diferente organisacion deportivo tambe ta vocifera cu nan no tin suficiente entrada pa por paga uzo di facilidanan cu tin.
No ta secreto publico cu situacion economico di hopi famia a bay atras y nan mester lucha y haci escohencia den nan finanza personal p’asina logra cumpli cu nan debernan mensual, según van Putten.
Lastimosamente pero cu tur comprension e gasto pa nan yiunan eherce deporte ta bira e ultimo lugar. Cuminda, awa, luz, transporte, hipoteca, etc. ta come gran parti di nan entrada. Pa un famia di 4 bo mester di un entrada di mas o menos 4300 florin y nos entrada minimo ta 1636.70 florin. Un gran parti di nos pueblo ta biba bou di loke ta rekeri pa por biba.
Plataforma E Forsa nobo ta reconoce esaki y ta trahando riba plannan p’asina ni e hoben ni nos grandinan wordo perhudica den su deporte y movecion.
Structuralmente nos lo drenta tur bario y cu e fondonan disponibel drecha o traha facilidadnan cu lo por aloca tur hende den mas deporte posibel, van Putten ta splica.
Ta importante si nos kier combati criminalidad cu nos drenta e barionan bek. Mester crea programanan na cualnan nos hubentud por tin acesibilidad na un costo minimo of liber. Mester incorpora p. e. studiantenan cu a caba un estudio riba tereno di deporte manera CIOS den e programanan aki den bario. Mester crea e relacion di nobo cu Universidadnan di deporte manera Springfield College na Merca cu antes tabata manda instructornan pa Aruba. Cuba tambe a colabora cu nos deporte dor di manda ayudo tecnico.
Den e barionan tambe mester bin programanan di movecion pa nos hendenan di edad p’asina yuda cu nan calidad di vida, van Putten ta enfatisa.
E fondonan disponibel pa cu deporte mester miho wordo uza na unda e pueblo deportivo por tin mas beneficio. Gobierno su tarea ta apoya y brinda nos hubentud e posiblidad concentrando riba deportenan cu ta atrae mas hoben posibel e. o. futbol, baseball, basketball y atletismo.
E mucha mester lanta cu e sentimento cu deporte ta sumamente importante pa su desaroyo personal y salud. Nos problemanan di obesidad y diabetes mester wordo confronta desde nan hubentud. Material pa e diferente deportenan mester wordo cumpra por ta den grupo p’asina baha e costonan. Por papia cu distribuidornan local y e diferente federacionnan pa haci un pedido conhunto.
Bin cu un forma di coop entre Gobierno, scol y federacionnan na unda e material ta wordo regula y hiba na unda mas mester di dj’e y na un fraccion di e costo pa atleta.
No por ta cu un mucha no por hunga futbol pasobra e no tin 200 florin pa cumpra su sapato. Ban concentra riba nos hubentud y inventi mas den deporte den tur bario!, van Putten ta termina bisando.


text:
Awe mainta a tuma lugar den sala di reunion di CITGO Aruba, firmando di algun acuerdo di importancia p’e compania. Asina por a presencia firmamento di e “Expats Protocol”, “Customs Protocol”, “Aruba Upgrader Project Main Contractor Service Agreement” y tambe p’e “Bridge Loan Agreement”.
Presente tabata e.o. representantenan di CITGO Holding Company, PDVSA, e consorcio di e companianan di construccion Technip di Francia y e compania Y&V di Venezuela.
Pa Gobierno a firma Ministernan Mike de Meza, Richard Arends, Benny Sevinger, Angel Bermudez, mientras cu Minister mr. drs. Arthur Dowers tabata un di e testigonan di e acto aki. Cu e hechonan aki, por bisa cu tin acuerdo pa mira hopi mas accion y trabou awor den e refineria. Den proximo dianan, nos di AWEMainta lo tin mas publicacion di opinion di cada un di e partidonan envolvi.


text:
Na su salida for di Gobernador Alfonso Boekhoudt, Formador Evelyne Wever Croes a confirma cu e intencion di e proximo Gobierno ta pa crea un Ministerio di Integridad.
Den tur e preguntanan cu a wordo haci na e lider di MEP y Formador Evelyn Wever Croes, un di nan cu e por a contesta afirmativamente ta e deseo pa crea un Ministerio di Integridad, cu lo bay cay bou di e cartera di Asuntonan General.
“Mirando cu integridad pa nos ta asina importante, cu ta e linea cora di henter nos campaña, e transparencia y Bon Gobernacion cu nos kier logram a dicidi di eleva esaki creando un Ministerio specificamente pa atende cu e tema aki.” E Ministerio aki ta bay percura pa crea conscientisacion den henter e aparato Gubernamental di kico ta integridad. MEP ta kere cu ta importante pa tur hende sa kico ta integridad y trece control den e aparato Gubernamental. Kier demostra cu ta cuminsa cerca e Gabinete mes prome y pa despues poco-poco e balornan di integridad den Gobernacion.
E Ministerio aki tambe tin un tarea hopi importante cu mester bay prepara e Camber di Integridad cu Aruba ta bay crea. Esaki ta un instancia cu por wordo compara cu CAFT, cu ta haci e controlnan riba tereno financiero, y Camber di Integridad ta un departamento los di Gobierno cu ta bay controla Gobierno riba e tema di Integridad. El a duna ehempel cu ora mester cera un contracto pa renobacion of ampliacion di un instituto manera hospital, esaki mester pasa den man di Camber di Integridad prome cu Gobierno tuma un decision riba dje. Di e forma aki tur hende sa cu un instituto independiente cu sa di e tema a evalua e aspectonan di Integridad den e contracto pa evita e impresion eroneo cu tin cosnan cu a bay robez, manera ta e caso den e proyecto di Hospital.
El a bisa tambe cu si no bini cu e Camber di Integridad, Hulanda lo impone esaki via di un KB “y esaki ta algo cu nos no kier”. Den pasado na diferente ocasion Hulanda a pidi pa Aruba mes bini cu un Begrotings Kamer, un sistema pa controla e presupuesto riba su aspectonan financiero. Door cu no a haci esaki, e bini e CAFT. “Pa evita cu nan ta bin haci esaki via di un KB, nos mes ta bay crea e instancia aki,” sra. Evelyne Weve Croes a expresa. Aunke cu Aruba mes ta bay crea esaki, lo mira e modelo di Sint Maarten como ehempel pa mira kico ta loke Hulanda ta desea. No por bay crea algo cu nan lo no respeta y duna nan motibo pa nan mes crea un instancia asina.
Ministerio di Integridad ta pa evita cu Minister y ambtenaarnan ta yuda un persona cu e conoce, of un familiar, mas lihe cu e ciudadano comun y coriente. Pa logra esaki, mester conscientisa henter e aparato gubernamental riba e tema aki.


text:
Recientemente Iniciativa pa Desaroyo di Empresa Arubano (IDEA), cu ta resorta bou di Departamento di Asuntonan Economico, Comercio y Industria a organisa un workshop di 5 dia pa un grupo di Agricultor di Aruba. E workshop tabata tin un total di 34 persona cu a participa. Diabierna ultimo a clausura esaki cu un networking event pa asina cada participante siña conoce otro y wak den kico nan por yuda otro pa sigui traha hunto den futuro. Riba e dia aki tambe un total di 29 persona a ricibi e certificado “Di Agricultor pa Empresario”. Pa logra e certificado, e participantenan mester a participa 3 dia of mas na e workshop. Participantenan cu a obtene e certificado ta lo siguiente: Wilman Aristisabal, Rodney Bareño, Daniel Barros, Francis Celaire, Carlino Croes, Elvis Croes, Harold Danies, Richard Delle, Francisco Farro, David Ferreira, Alexius Kock, Sherman Libiee, Carmen Maduro, Mario Maduro, Seth Martijn, Mario Martinus, Armando Muci Ochoa, James Ocalia, Shawnee Paesh, Cherrytsa Ras, De Jesus Artete Bonivento Richard, Jose Rodriquez, Ronald Serrant, Juliette Werleman, Ferdinand Werleman, Orlando Werleman, Wladimir Wolff, Jourrienne Wolff, Gwendelin Wouter.
Durante e workshop a presenta diferente topico y ‘success story’ na e participantenan. Esunnan cu a haci esaki tawata diferente departamento di Gobierno, Instancia y Agripreneur:
- Directie Volksgezondheid (presentadora sra. Yvette Geerman);
- Veterinaire Dienst (presentador sr. Rodney Bareño);
- Directie Infrastructuur en Planning (DIP) (presentador sr. Mario Maduro);
- Departamento di Agricultura, Cria y Pesca/Santa Rosa (presentadornan sra. Nathalie Maduro y sr. Randy Maduro);
- Departamento di Asuntonan Economico, Comercio Y Industria/IDEA (presentadora nan sra. Mary Baarh, sra. Judella Trim y sra. Louella Croes-Ras)
- Qredits (presentador sr. Oliver Vieira);
- Reliant Dutch Caribbean & Suriname (presentadora sra. Cindy Clark);
- Goshen Sustainable Development Corporation (presentador sr. James Ocalia)
- Cunucu Aruba Dushi Tera (presentador sr. David Kock);
- Micro Greens (presentador sr. Taino Heinze);
- Cunucu di Jimmy (presentador sr. James Ramos);
- miSimia (presentador sr. Urvin Leest);
- Graduado den ‘Expert Teelt en Groene Technologie’ na Aeres University of Applied Sciences na Hulanda (srta. Marylaine Croes).
Pabien na tur esnan cu a completa e workshop “Di Agricultor pa Empresario” cu éxito. IDEA ta desea bosonan hopi exito den futuro riba boso trayecto di Algricultor pa Empresario. Tambe IDEA ta gradici tur e presentadornan pa nan cooperacion y esfuerzo den e workshop aki. Nos ta gradici Santa Rosa pa nan sosten y bon cooperacion, tambe e team di IDEA, di Exprodesk y di DEZHI (e.o. Clarina Geerman, Xavier Boekhoudt y Carlos Lopez).
Nos kier informa cu otro anja nos lo sigui cu mas di e tipo di e workshop nan aki pa otro tipo di sector. Por bishita IDEA libremente pa informacion y guia na cuminsamento y


text:
WILLEMSTAD – Awe mainta Hunta di Komisario na Banko Sentral di Korsou i Sint Maarten, a anunsiá ku nan a nombra dos direktor interino den direktiva di Banko Sentral.
Falta tres dia pa Chos Romero baha ku penshun i na ougustus e hunta di komisario a kuminsa selektá dos direktor pa okupá e vakaturanan.
E proseso a kuminsa te dia 2 di òktober pasobra mester a selektá seis kandidato, pa kada posishon tres kandidato.
Un pa direktor Sekretario i un pa direktor financiero-ekonomiko.
Pa regla nan mester a selektá i keda kla ku e kandidatonan promé ku 17 di november pero rumor ta kore ku nan no a keda kla ku screening di e kandidatonan pa direktor.
Pa evitá ku Banko Sentral lo a keda manera un barku a la deriva, e hunta di komisario a nombra señora Leila Matroos-Lasten i José Jardim temporalmente komo direktornan di Banko Sentral di Korsou i Sint Maarten.
E periodo interino ta termina na momento ku Korsou i Sint Maarten konfirmá e kandidatonan.
Leila Matroos-Lasten su edat ta 43 aña i e ta akountent. Ela okupá diferente funshon komo direktor serka empresanan lokal (nan no a menshoná kua nan ta: red).
Entrante awe señora Matroos lo okupá den funshon komo direktor sekretario ku te puesto ku Jerry Hasselmeyer tabata okupá.
Jardim tin 44 aña i ta ekonomista i un tempu e tabata direktor di sektor na Ministerio di Finansa pero no komo direktor general.
Di momento ku Chos Romero baha ku penshun, Jardim lo asumi e puesto vakante di direktor finansiero ekonomiko ku te puesto ofisial di Chos Romero.
Por sierto ku ta interesante sigi e karera di Jardim ultimo 6 aña kaminda ela hasi poko ‘bokkesprongen’ spektakular.
Su promé ‘bokkesprong’ tabata tempu ku e hoy dia fugitivo di hustisia Jorge Jamaloodin a bira minister di Finansa pero tabata mas den sentronan di dibertishon ku na trabou.
I ora e tabata na trabou, e tabata terorisá Jardim hasta tal grado ku Jardim a kore bai buska trabou na Banko Sentral serka Emsley Tromp.
Ela haña nombramentu serka Emsley Tromp pero nunka a presentá pa traha pasobra den tur e krisisnan di gobiernu ku tabatin, ela mira oportunidat pa promové vertiginosamente i bira minister.
Sinembargo dado momento despues ku e no tabata minister mas, ela retorná Ministerio di Finansa manera ‘Pedro por su casa’ i dado momento a tuma retiro komo ámtenar reportadamente ku un garantia ku e por retorná lokual a sosodé despues di seis luna.
Den e periodo ei ela lanta un kompania ku tabata ofresé su servisionan ne kompania di akountent Bearing Point serka kual koinsidentalmente gobiernu a kumpra un programa di kòmpiuter pa mas ku 20 mion dòler i ku un kontrat di servisio di varios mion pa aña.
Mester bisa ku ela pone su piesanan di ahedres kaminda nan a rindi mas i ku praktikamente e por konsiderá su mes e gran hefe nobo di Banko Sentral.


text:
TOPICO PRINCIPAL | ANGEL—KICO BIJBEL TA BISA DI NAN?
Con Angel Por Yuda Bo?
E angelnan fiel na Dios ta hopi interesa den hende, y nan ta masha activo den cumpli cu e boluntad di Jehova. Ora Dios a crea Tera, e angelnan tabata “canta hunto, y tur e yiu hombernan di Dios tabata grita di alegria.” (Job 38:4, 7) A traves di historia, angelnan tabatin “masha gana di compronde” profecia relaciona cu sucesonan cu lo tuma luga riba Tera den futuro.—1 Pedro 1:11, 12.
Bijbel ta mustra cu pa e boluntad di Dios por a cumpli, na cierto ocasion angelnan a proteha sirbidornan di Dios te na un cierto grado. (Salmo 34:7) Por ehempel:
Ora Jehova a destrui e stadnan malbado di Sodoma y Gomora, angel a yuda e homber husto Lot y su famia huy.—Genesis 19:1, 15-26.
Den Babilonia di antiguedad, ora tres hoben Hebreo a ser condena pa muri den un forno sumamente cayente, Dios “a manda su angel y a libra su sirbidornan.”—Daniel 3:19-28.
Despues cu e homber husto Daniel a pasa anochi den un cueba cu leonnan hambra, el a bisa cu el a sobrevivi pasobra “Dios a manda su angel y a cera boca di e leonnan.”—Daniel 6:16, 22.
ANGEL A YUDA E CRISTIANNAN DI PROME SIGLO
Ora tabata necesario, angel di Dios a yuda e prome cristiannan pa e boluntad di Jehova por a cumpli. Por ehempel:
Un angel a habri porta di un prizon y a instrui e apostelnan cu tabata encarcela eynan pa nan sigui predica den e tempel.—Echonan 5:17-21.
Un angel a bisa Felipe, un predicador, pa e bay na e caminda di desierto cu ta pasa entre Jerusalem y Gaza pa predica na un Etiope cu a bay Jerusalem pa adora Dios.—Echonan 8:26-33.
Ora tabata Dios su tempo pa hende cu no ta hudiu bira cristian, den un vision, un angel a aparece na Cornelio, e oficial di ehercito Romano, y a instru’e pa manda bisa apostel Pedro pa bin su cas.—Echonan 10:3-5.
Ora apostel Pedro tabata encarcela, un angel a aparece na dje y a sac’e for di prizon.—Echonan 12:1-11.
CON ANGEL POR YUDA BO?
No tin prueba cu awe Dios ta uza angel pa yuda hende na maneranan milagroso manera tabata e caso den tempo di Bijbel. Pero, relaciona cu nos tempo, Hesus a bisa: “E bon noticia aki di e Reino lo ser predica den henter e Tera habita, como testimonio pa tur nacion, anto e fin lo yega.” (Mateo 24:14) Bo tabata sa cu e discipelnan di Cristo ta haciendo e trabou aki bou di supervision di e angelnan?
E buki di Revelacion ta indica cu e angelnan lo ta sumamente ocupa den e trabou di yuda hende rond mundo pa siña di Jehova Dios y di su proposito pa humanidad. Apostel Juan a skirbi: “Mi a mira un otro angel ta bula meymey di cielo, y e tabata declara bon noticia eterno na esnan cu ta biba riba Tera, na tur nacion, tribu, idioma y pueblo, y e tabata bisa na bos halto: ‘Teme Dios y dun’e gloria, pasobra e ora di su huicio a yega! Pesey, adora Esun cu a traha cielo, Tera, lama y fuentenan di awa!’” (Revelacion 14:6, 7) Hopi relato den nos tempo ta duna prueba cu angel ta apoya e trabou di predica e Reino rond mundo. Anto ora un pecador arepenti y bolbe na Jehova, “tin goso entre e angelnan di Dios.”—Lucas 15:10.
Kico lo sosode ora e trabou di predica termina? E ora ey, e “ehercitonan [di angel] den cielo” hunto cu Hesucristo, e Rey di reynan, lo bringa den e guera di “e gran dia di Dios, e Todopoderoso”, cu yama Armagedon. (Revelacion 16:14-16; 19:14-16) Angelnan poderoso lo ehecuta huicio divino ora Señor Hesus “trece venganza riba esnan cu ... no ta obedece e bon noticia tocante nos Señor Hesus.”—2 Tesalonicensenan 1:7, 8.
Bo por ta sigur anto cu e angelnan ta hopi interesa den bo y den e bienestar di hende cu kier sirbi Jehova. Manera nos a mira, varios biaha Jehova a uza angel pa fortalece y proteha su fiel sirbidornan riba Tera.—Hebreonan 1:14.
Pues, cada un di nos tin cu tuma un decision importante. Nos lo scucha y obedece e bon noticia cu ta ser predica riba henter e Tera awe? Testigonan di Jehova den bo area lo ta contento pa yuda bo beneficia di e yudansa di Dios su angelnan poderoso cu ta interesa den bo.


text:
Medianan sosial i e piramit di kompromiso
Lunanan pasa ma kuminsá lesa hopi informashon riba Internet na Papiamento. Mi a wak kon den último lunanan e palabra media sosial a bira hopi popular riba e agènda públiko den e Islanan ABC. Un di e artíkulonan mas popular riba Papia Digital ta «Uzo di Media Sosial mas efikas» i den un dje último korant di Empresasanan Chiki e tema prinsipal tabata kon usa medianan sosial. E artíkulonan ei ta papia riba diferente servisionan virtual i kon kuminsá usa nan. Nos ta kere ku ta hopi importante promé ku djis kuminsá usa nan no mester puntra nos mes kiko nan por aportá i si nan yuda nos konstruí relashonnan i usonan berdaderamente empoderadó òf si nan ta mara nos na un ret sentralisá den kual nos ta kontrali bou un kontrol sosial masha grandi. E piramit di kompromiso ta hopi útil den e tarea akí pasobra e ta konta nos kua ta e balor di e relashonnan ku nos ta establesé riba Internet i si e hermentnan ei ta empoderá nos si òf no.
Riba e nivel mas abou dje piramit ei nos ta topa ku konosementu di marka i e formanan mas sentralisá i básiko di komunikashon manera publisidat. Ata un so mandadó di informashon i e úniko reakshon sperá di nos ta bai bishitá un wèpsait, konosé un produkto òf e rekonosementu di un logo. E nivel aki ta importante si pasobra pa relashoná ku otro nos mester sera konosí ku nan pero nos mester sa tambe ku e balor di e relashonnan aki ta masha baho pasobra e esfuerso nesesario ta baho tambe. Anto si nos ke desaroyá relashonnan berdaderamente empoderadó nos mester buska subi na e siguiente nivelnan di e piramit di kompromiso.
Den e siguiente nivel di e piramit nos ta topa ku adheshon. Esaki ta korespondé tambe na medianan virtual sentralisá manera e bukinan di karanan (facebook, orkut, tuenti, sonico, xing, èts). E komunikashon ainda tin un so mandadó, ma esun ku ta risibí e informashon por reakshoná ku agrado òf rechaso – mi ta gusta/mi no ta gusta -. Esaki ta un esfuerso chikitu ku ta korespondé ku un kompromiso baho i un grado di poder bandi esun ku ta risibí e informashon masha redusí. Bo poder di reakshon ta mara na un si òf no i pasobra e hermentnan aki ta funshoná riba strukturanan sentralisá bo poder pa emití ta bou kontrol di esun ku ta atministrá e hermentnan ei.
Un ehèmpel kla di e baho balor di e relashonnan riba e nivel aki nos por haña den el artíkulo «Pinturas Uno ta haña masha reakshon atraves di social media/Facebook» den un dje e último korant di Empresa Chikí. Aunke e titular ta hopi positivo pasobra nan a establesé hopi relashonnan riba e nivel aki di e piramit di e kompromiso – adheshon – nos mester rekordá ku e balor di e relashonnan riba e nivel aki ta masha baho i asina ta konstatá den e mes un artíkulo e manager di Pinturas Uno ora e ta konta nos ku «Ounke ya nan tin aña hasiendo uso di Facebook, Lino Chirino no ta mira muchu efekto te ainda pa nan negoshi».
Pero e mayor problema di e bukinan di kara no ta ofresé un espasio kaminda establesé relashonnan di adheshon ku otro. E berdadero efekto negativo di e bukinan di karanan ta purba kibra e kamindanan na e siguiente nivelnan di e piramit di kompromiso. Den nivel aki ta aparesé e kultura di adhesion, un droga pa esnan ku gusta dekretá.
Un nivel mas ariba nos tin e partisipashon, esaki ta típiko di medionan desentralisá manera korantnan online, e kontekstopedianan i wikinan habrí, komentarionan den blògnan, ets. Ainda un divishon kla entre mandadó/risibidó ta eksistí, ma fo’i risibidónan ta spera un grado di kompromiso i aportashon mayor, ku normalmente ta nifiká generashon di kontenidonan kolaborativo. E poder pa emití i duna opinion ta ainda redusí pero ya kaba tin posibilidat pa partisipá den e diskushon di temanan proponé pa e mandadónan. Ainda e poder di filter pa disidí kua informashon òf temanan ta diskutí den e agèndanan públiko ta keda bou kontrol di gruponan chikitu.
E jump mas importante den e generashon di balor ta korespondé na e akseso na formanan di komunikashon basá riba e interakshon, propio di medionan distribuido manera e Blògsfera kaminda no ta eksistí divishon entre mandadó/risibidó. Riba e nivel aki tur i un por emití sin poder di filter pasobra e blògsfera ta e promé media di komunikashon distribuido kaminda niun tin e poder riba kiko bo por òf bo no por publiká. Riba e nivel akí no tin ku warda riba korant, televishon òf radio pa diskutí e temanan ku ta interesá bo. E akseso na e nivel aki ta empoderá hende, komunidatnan, asosiashonnan pasobra nan por kuminsá partisipá den e kreashon di e agenda públiko òf kreá su propio agènda.
Grasia na e piramit di kompromiso bo por hasi un uso útil di servisionan virtual sabiendo kiko bo ta konstruyendo, ki balor tin e relashonnan ku bo ta establesé i kon empoderá bo mes òf bo komunidat.


text:
St. Fundacion Lotto pa Deporte a organisa un evento pa trece tur partner di deporte, den cual a repasa e puntonan treci padilanti durante e seminario di PWC riba construi un comunidad di deporte riba nos isla. E evento a bay masha ameno. Presidente di St. Fundacion Lotto pa Deporte a indica cu a logra hopi caba den deporte, pero cu e caminda pa progreso ainda ta largo.
Mr. Di-Stefano Wernet RA, Presidente di St. Fundacion Lotto pa Deporte a recorda tur hende riba e importancia pa traha hunto riba deporte. Tambe a gradici Minister Dr. Schwengle pa tur loke el a haci pa yuda mehora deporte. E Presidente di FLpD a sigui splica cu tabatin un lectura di con pa crea un comunidad deportivo. El a pidi pa tur instancia y federacion traha hunto y purba aplica e tipnan duna pa haci deporte miho na Aruba. Pa tin un comunidad deportivo ta algo bon, pasobra e ta bon p’e desaroyo humano, e formacion di hende. E anochi aki Mr. Di-Stefano Wernet RA a elabora riba diferente punto cu ta importante no solamente p’e desaroyo di deporte pero tambe pa tin un miho comunidad.
Minister Schwengle tabata contento di por a reuni un biaha mas cu partnernan di deporte cu ta, IBiSA, St. Fundacion Lotto pa Deporte, Aruba Sport Unie, COA, FFD, AVB y otronan mas. Hunto cu tur partner na un forma frecuente el a traha cu nan pa asina hiba deporte dilanti. E maneho hiba pa cu deporte no tabata di un “quick score”, cu ta haci proyectonan chikito pero no tin impacto grandi cual lo por mustra ta algo bunita. Minister Schwengle a splica cu el a enfoca mas riba e maneho di cual el a enfoca na trece unidad den un vision y esaki tabata falta. E maneho aki tabata pa cu den mundo deportivo tin un vision unda ta bay. A pone tur esaki den e documento “Sport Visie Document”, di cual tur partner a firma esaki. E documento aki ta mustra e vision cu nan kier p’e proximo añanan.
Tambe a pone enfoke riba bon gobernacion den organisacionnan deportivo y a firma un documento. Lo haci uzo di e codigo di bon gobernacion den e mundo deportivo y un otro enfoke tabata pa tin mas placa pa deporte. A logra esaki door di renegosha e contract cu Canadian Bank Note (CBN) cu ta organisa loteria na Aruba. Tur esunnan cu a coopera na logra e metanan aki, Minister Schwengle a gradici nan.
Awo no lo mira e frutonan aki, pero den e proximo añanan lo por mira esaki den deporte. Mundo Deportivo tabatin mester di un miho fundeshi y awo tin esaki. E mundo deportivo a mira e balor di tin e fundeshi aki y ta spera cu e siguiente gobernante por sigui traha riba e fundeshi. El a indica cu no lo ta facil p’e siguiente gobernante sigui cu e trabou, pasobra ainda tin hopi cos pa haci den deporte. Minister Schwengle a gradici tur persona cu el a traha cu nan den deporte y a bisa nan pa sigui cu e bon trabou.


text:
Den Haag – Den fin di siman cu a pasa e grupo di 13 studiante cu a keda pega na Aruba a yega Hulanda. Un parti di grupo a yega diasabra 5 di augustus, mientras cu e resto cu a consisti di diez studiante a yega un dia despues, esta diadomingo 6 di augustus.
Esaki debi cu e avion di COPA Airlines cu mester a hiba nan Panama pa conecta riba e vuelo di KLM, a yega cu retraso Aruba.
Riba tur dos dia e studiantenan a wordo ricibi na Schiphol pa directora di Arubahuis Shandra John, functionarionan di departamento di Enseñansa di Arubahuis, mentor y miembronan di e “Plaatselijke Opvangcommissie” (POC).
Shandra John a bisa na Schiphol na e studiantenan cu e ta contento cu porfin despues di asina hopi contratiempo e ultimo grupo di studiante a yega Hulanda ‘E POC di e ciudadnan conhunta-mente cu e mentor a zorg pa entrante dialuna tin un programa di “opvang” igual na loke e otro studiantenan a haya. Nan ta zorg pa tur boso asuntonan oficial keda regla pa boso por cuminsa cu boso estudio sin ningun problema,’ asina directora di Arubahuis Shandra John a bisa.
Arubahuis ta hopi gradicido na e mentor y e grupo di POC cu a pone mas tempo disponibel pa asina e studiantenan aki ricibi e informacion y prepraracion nesesario, apesar cu nan a yega Hulanda despues di e periodo stipula.
Di e grupo di 13 hoben, ocho studiante ta pa Den Haag, dos ta bai Utrecht, un ta pa Rotterdam, un ta bai Leeuwaarden y un ta pa Amsterdam.


text:
Diasabra anochi operation Street Legal a continua riba pista di Palo Marga cu un cantidad record di participante. Mester bisa cu e meta di Palo Marga ta pa cada pasa un siman habri e pista pa asina esnan cu kier practica e deporte di core duro por haci esaki na un manera responsabel y reglamenta y na e final di e anochi no solamente nan a hanja e oportunidad di core nan auto duro pero tambe tin chens di bai cas cu premionan cash. Continue reading
Estrella Basketball Aruba Lions S.V. Estrella
Estrella Basketball Aruba Lions S.V. Estrella, Club Estrella, Sta. Cruz Facebook estrellayouthbasketball Estrella Youth Basketball ta organisa un anochi di Seso Sport ORANJESTAD – Estrella Youth Basketball ta den pleno preparación pa un tremendo anochi di Seso Sport (Hersengymnastiek). Continue reading
Minister Michelle H. Winklaar – FALTANDO UN SIMAN E EVENTO YA TA “SOLD OUT”
Minister Michelle Hooyboer Winklaar tocante Women’s Day Conference 2013 FALTANDO UN SIMAN E EVENTO YA TA “SOLD OUT” Un otro conferencia di taya mayor cu lo priminti di bira algo unico. Continue reading


text:
Lider di MEP Evelyn Wever-Croes a duna di conoce cu kier scucha e voz di e hobennan den e campaña electoral aki.
“Ta nos hobennan mester bay paga e MEGA DEBE cu e Gobierno di AVP a crea riba nos pais, pues nan mester tin un voz den e decisionnan. Nos ta envolve nos hobennan hopi den nos campaña, pa lanta nan interes den politica. Asina nos ta crea hobennan responsabel den nos pais, y cu ta sinti e responsabilidad den decisionnan di nos pais”, Wever-Croes ta splica.
Enseñansa y trabou
“Mi a reuni cu un focus group di hobennan y nan ta trece padilanti cu e tema di enseñansa y trabou tin nan hopi preocupa diariamente. Nan kier tin sigur cu si nan pone tur nan esfuerso den nan estudio, cu mayan nan tin un diploma den nan man cu bal algo, y por garantisa nan un trabou.
Nan ta mira hopi hoben trahando serca di e Ministernan ta gana hopi placa, pero sin ningun estudio of preparacion, y nan ta hopi desapunta den e Gobierno di Mike Eman, pasobra esey no ta e bon ehempel.
Den nomber di MEP mi a garantisanan cu e tipo di abusonan aki ta caba, y nos lo mehora e calidad di enseñansa p’asina no tin ningun duda den e balor di e diploma. Alaves nos lo percura pa empleo pa nos hobennan”, lider di MEP a remarca.
Studiantenan na Hulanda
“MEP tin un focus group di hobennan na Hulanda tambe activo, y nan a trece e mesun punto ey padilanti, cu e ta masha demotivante cu nan si ta studia y nan si ta keda cu e debe di estudio grandi, pero por bin gana 3 pa 4 mil florin, siendo cu otro hobennan cu tin “partij diploma” ta gana 9 mil florin.
Ademas, nos hobennan na Hulanda ta sumamente preocupa pa e fiansa di estudio. Gobierno di AVP a bin cu e descuento di 30% si nan paga nan debe den un biaha, pero manera nan mes ta bisa: di unda nos ta bay saca e placa pa pag’e den un biaha?
MEP ta garantisa nan cu e fiansa di estudio di Aruba lo bira completamante liber di interes, y nan por deduci e pagonan di e debe for di nan entrada. Esaki nan ta mira como un solucion mas realistico”, segun Wever-Croes.
“E diferente focus groups ta den pleno preparacion pa debati riba mas tema di importancia pa e hobennan. Si abo tambe kier participa, na Aruba of na Hulanda, tuma contacto cu nos via email evelyn@campaña2017.com, Facebook #TeamEvelyn, of via na cell 5643211.
Nos kier scucha e voz di nos hobennan den campaña 2017. Ban p’e cambio, sin miedo”, lider di MEP, Evelyn Wever-Croes a duna di conoce.


text:
Mustra Aprecio pa Dios Su Regalo Extraordinario
“Nos ta gradici Dios pa su regalo cu nos no por describi cu palabra.”—2 COR. 9:15.
CANTICA: 121, 63
1, 2. (a) Di kico e regalo extraordinario di Dios ta consisti? (b) Kico nos lo bay trata den e articulo aki?
MOTIVA pa amor, Jehova a duna nos e regalo di mas grandi ora el a manda su Yiu unigenito na Tera. (Juan 3:16; 1 Juan 4:9, 10) Apostel Pablo a yama esaki un “regalo cu nos no por describi cu palabra.” (2 Cor. 9:15) Dicon Pablo a bisa esey?
2 Pablo tabata sa cu e sacrificio perfecto di Hesus tabata un garantia cu tur e promesanan di Dios lo cumpli. (Lesa 2 Corintionan 1:20.) Pues, e “regalo cu nos no por describi cu palabra” ta consisti di e sacrificio ey y di tur e bondad y amor leal cu nos ta haya di Jehova pa medio di Hesus. Cu rason nos no tin palabra pa describi e regalo extraordinario aki. Ki efecto un regalo asina mester tin riba nos? Kico nos por haci pa mustra cu nos ta aprecia e regalo ey, vooral awor cu nos ta bay conmemora e morto di Hesus riba diaranson 23 di maart 2016?
UN REGALO EXTRAORDINARIO
3, 4. (a) Con bo ta sinti bo ora un hende duna bo un regalo? (b) Ki tipo di regalo por cambia bo bida? Duna un ehempel.
3 Nos tur gusta haya regalo, pero tin regalo ta asina special cu nan ta cambia nos bida. Por ehempel, imagina bo cu un hende a comete un crimen y a keda condena na morto. Ora nan ta a punto di ehecut’e, un persona cu e no conoce diripiente ta bin dilanti y ofrece pa muri na su luga. Ki efecto un regalo extraordinario asina lo tin riba e persona culpabel?
4 Si algo asina mester pasa cu bo, lo bo no keda sumamente agradecido pa tal muestra di amor? Sin duda esey lo pone bo reflexiona riba kico bo ta haciendo cu bo bida. Podise hasta lo bo sinti bo obliga pa haci algun cambio den bo bida. Probablemente lo bo bira mas generoso y bondadoso, y kisas hasta pordona hende cu a haci bo daño. Pa resto di bo bida lo bo ta agradecido na e persona cu di su propio boluntad a sacrifica su mes pa bo, no ta berdad?
5. Dicon e regalo cu Jehova a haci di e rescate ta mas valioso cu cualkier otro regalo?
5 Loke Jehova a haci pa nos pa medio di Cristo ta algo mucho mas valioso cu djis salba e bida cu nos tin aworaki, manera a ser describi den e ehempel anterior. (1 Ped. 3:18) Laga nos wak dicon. Nos tur ta pecador y ta condena na morto for di ora nos a nace. (Rom. 5:12) Amor a motiva Jehova pa manda Hesus na Tera pa muri pa nos. (Heb. 2:9) Pa medio di e sacrificio ey Jehova a pone e base pa caba cu morto, y esey lo permiti nos biba pa semper. (Isa. 25:7, 8; 1 Cor. 15:22, 26) Pues, tur hende cu pone fe den Hesus lo por biba pa semper den paz y felicidad, sea como rey den cielo hunto cu Hesus of aki riba Tera bou di e Reino di Dios. (Rom. 6:23; Rev. 5:9, 10) Kico mas e regalo cu Dios a duna nos ta inclui?
6. (a) Cua di e bendicionnan di Jehova bo ta anhela mas tanto? (b) Menciona tres cos cu e regalo di Dios ta motiva nos pa haci.
6 Como parti di e regalo di Jehova, e Tera lo bira un paradijs, tur maleza lo ser cura y e mortonan lo resucita. (Isa. 33:24; 35:5, 6; Juan 5:28, 29) Nos por ta hopi agradecido na Jehova y na su Yiu stima pa nan regalo asina maraviyoso; esey sin duda ta laga nos stima nan mas hopi ainda. Pero e pregunta ta keda: Kico nos por haci pa demostra nos aprecio? Laga nos wak tres cos cu e regalo di Jehova ta motiva nos pa haci: (1) sigui e ehempel di Hesus fielmente, (2) trata nos rumannan cu cariño y amor y (3) pordona nan di curason.
“E AMOR DI CRISTO TA OBLIGA NOS”
7, 8. (a) Con e amor di Cristo mester laga nos sinti? (b) Con nos ta demostra cu nos tin e deseo ey?
7 Na prome luga, e amor cu Dios tin pa nos mester motiva nos pa biba pa Cristo Hesus. Manera apostel Pablo a bisa: “E amor di Cristo ta obliga nos.” (Lesa 2 Corintionan 5:14, 15.) Pablo a realisa cu e amor di Cristo ta algo asina extraordinario cu esey mester “obliga nos”—of motiva nos—pa biba pa Cristo. Si di berdad nos a compronde kico Jehova a haci pa nos, nos ta haya e deseo pa biba di alma y curason pa Hesus. Con nos ta demostra cu nos tin e deseo ey?
8 Hende cu ta stima Jehova ta sinti nan motiva pa sigui e ehempel di Hesus y cana den su pasonan fielmente. (1 Ped. 2:21; 1 Juan 2:6) Un otro manera cu nos ta demostra cu nos ta stima Jehova y Hesus ta ora nos ta obedece nan. Hesus a bisa: “Esun cu acepta mi mandamentonan y cumpli cu nan ta esun cu stima mi. Y esun cu stima mi, mi Tata lo stim’e, y ami tambe lo stim’e y mustr’e bon cla ken mi ta.”—Juan 14:21; 1 Juan 5:3.
9. Ki presion nos ta confronta tur dia?
9 E periodo rond di Conmemoracion di e morto di Hesus, of Memorial, ta un bon oportunidad pa nos analisa nos mes y wak den ki rumbo nos bida ta bay. Puntra bo mes: Te con leu mi ta imitando Hesus? Tin cosnan cu mi mester mehora? Ta hopi importante pa analisa bo mes di e manera aki, pasobra constantemente e mundo ta pone presion riba nos pa haci cos na su manera. (Rom. 12:2) Si nos descuida, nos lo por cuminsa sigui e ideanan popular di mundo y hasta imita su artista- y deportistanan famoso. (Col. 2:8; 1 Juan 2:15-17) Kico por yuda nos resisti e presionnan ey?
10. (a) Kico nos por puntra nos mes durante e temporada di Conmemoracion? (b) Kico nos mester haci despues di contesta e preguntanan ey? (Wak e prome plachi.)
10 Por ehempel, nos por uza e temporada di Conmemoracion pa wak kico nos tin den nos cashi di paña, ki tipo di muziek y video nos tin na cas y kico nos tin riba nos computer, telefon y tablet. Segun bo ta pasa den bo pañanan, puntra bo mes: Si mi mester bay un luga caminda Hesus lo ta presente, lo mi sinti mi comodo cu e paña aki bisti? Si mi bistie, hende lo pensa cu mi ta un testigo di Jehova? (Lesa 1 Timoteo 2:9, 10.) Nos por puntra mescos tocante nos coleccion di pelicula y muziek. Hesus lo wak mi peliculanan? Lo e scucha mi muziek? Si Hesus mester fia mi celular of mi tablet, lo mi sinti berguensa si e wak e cosnan cu mi tin riba nan? Lo mi por splic’e dicon mi gusta cierto video games? Nos amor pa Jehova mester motiva nos pa deshaci di tur loke no ta apropia pa un discipel di Cristo, sin importa cuanto e ta costa. (Echo. 19:19, 20) Ora nos a dedica nos mes na Jehova, nos a primintie cu di e momento ey padilanti nos lo a uza nos bida pa sigui e pasonan di Hesus. Nos no mester keda cu nada cu por stroba nos di haci esey.—Mat. 5:29, 30; Flp. 4:8.
11. (a) Con nos amor pa Jehova y pa Hesus ta influencia nos trabou di predica? (b) Con nos amor por motiva nos pa yuda rumannan di nos congregacion?
11 Nos amor pa Hesus ta motiva nos tambe pa dedica nos mes di henter nos alma na e trabou di predica y siña hende. (Mat. 28:19, 20; Luc. 4:43) Den e periodo rond di Memorial, nos lo tin e oportunidad di sirbi como pionero auxiliar y dedica 30 of 50 ora na e predicacion. Lo bo por regla bo cosnan di tal manera cu bo por haci esey? Un ruman homber viudo di 84 aña a pensa cu e lo no por a traha pionero debi na su edad y problemanan di salud. Pero e pioneronan den su area a dun’e un man y el a logra yega su meta di 30 ora. Nan a busca e teritorionan mas adecuado p’e, y nan tabata bin busc’e y hib’e den sirbishi. Abo lo por yuda un ruman di bo congregacion traha pionero auxiliar den e temporada di Conmemoracion? Ta claro cu no ta tur hende tin e posibilidad di traha pionero, pero nos tur por uza nos tempo y energia pa haci mas den nos sirbishi na Jehova. Esey ta un otro manera pa mustra cu e amor di Cristo ta motiva nos, mescos cu el a motiva Pablo. Kico mas e amor pa Jehova ta motiva nos pa haci?
NOS TIN E OBLIGACION DI STIMA OTRO
12. E amor cu Dios tin pa nos ta motiva nos pa haci kico?
12 Na di dos luga, e amor cu Dios tin pa nos ta motiva nos pa stima nos rumannan. Apostel Juan a skirbi: “Rumannan stima, si ta asina Dios a stima nos, e ora ey nos tambe ta obliga di stima otro.” (1 Juan 4:7-11) Pues, nos no por spera cu Jehova lo stima nos si nos no kier stima nos rumannan. (1 Juan 3:16) E amor ey no mester ta cu palabra so. Den ki maneranan practico nos por demostr’e?
13. Ki ehempel Hesus a pone pa nos?
13 Wak e ehempel di Hesus. Tempo e tabata riba Tera, el a duna atencion special na hende cu mas tabatin mester di yudansa. El a cura esnan malo, lam, ciego, sordo y mudo. (Mat. 11:4, 5) Hesus no tabata manera e lidernan religioso cu a trata e pueblo comun malo y bisa cu nan “ta maldiciona.” (Juan 7:49) Al contrario, e tabata gusta siña tur hende cu tabata desea di sa mas di Dios. E tabata stima e hendenan humilde ey y a traha duro pa sirbi nan.—Mat. 20:28.
14. Kico bo por haci pa mustra e rumannan di bo congregacion cu bo ta stima nan?
14 E temporada di Conmemoracion ta un bon oportunidad pa nos imita Hesus y tuma tempo pa pensa riba e rumannan di nos congregacion. Sin duda, nos lo mira maneranan cu nos por mustra nan cu nos ta stima nan, vooral esnan di mas edad. Dicon no bishita nan? Kisas bo por hiba un cuminda pa nan, haci un trabou na cas pa nan, hiba nan reunion of invita nan pa sali cu bo den sirbishi. (Lesa Lucas 14:12-14.) No lubida: e amor cu Dios tin pa nos mester motiva nos pa busca maneranan pa mustra cu nos ta stima nos rumannan.
PORDONA NOS RUMANNAN
15. Kico nos tur mester reconoce?
15 Na di tres luga, e amor cu Jehova a demostra mester motiva nos pa pordona nos rumannan. Como cu nos tur ta yiu di e prome homber, Adam, nos tur a hereda pica y ta condena na morto. Niun di nos no por bisa cu nos no tin mester di e rescate di Cristo. Hasta e sirbidor di Dios di mas fiel tin mester di e regalo sumamente bondadoso y inmereci aki di Jehova. Ta comosifuera Jehova a pordona nos un debe masha grandi mes. Dicon ta importante pa nos reconoce esaki? Den un di e ilustracionnan di Hesus nos ta haya e contesta.
16, 17. Kico nos ta siña for di e storia di e rey cu a cancela un debe grandi di su esclavo?
16 Hesus a conta e storia di un rey cu a cancela e suma di 60.000.000 denario (10.000 talento) cu un di su esclavonan tabata deb’e. Pero e esclavo, na su turno, no tabata dispuesto pa cancela 100 denario cu un compañero tabata deb’e. Ora e rey a haya sa esey, el a bira furioso. Con e esclavo por a cera su curason pa su compañero despues cu e rey si a tene misericordia di dje y cancela su debe? E rey a bis’e: “Esclavo malbado, ami a cancela henter bo debe ora bo a suplica mi. Abo tambe lo no mester a tene misericordia di bo compañero, mescos cu ami a tene misericordia di bo?” (Mat. 18:23-35, nota) En realidad, e esclavo tabatin e obligacion di pordona su compañero, pasobra su doño a tene gran misericordia di dje. Mescos cu e rey, ta comosifuera Jehova a cancela un debe grandi cu nos tin ora cu el a pordona nos picanan. Pues, kico su amor y misericordia mester motiva nos pa haci?
17 Segun cu nos ta prepara pa e Conmemoracion, nos mester puntra nos mes si tin rumannan cu nos tin dificultad pa pordona. Si ta asina, esaki ta un bon momento pa imita e ehempel di Jehova, un Dios cu ta “cla pa pordona.” (Sal. 86:5; Neh. 9:17) Si nos ta aprecia loke Jehova a haci pa nos ora cu el a cancela e debe grandi cu nos tin, e ora ey nos tambe lo tene misericordia cu otro hende y pordona nan di curason. Corda cu si nos no ta stima nos rumannan ni ta pordona nan, nos no por spera cu Jehova lo stima nos y pordona nos. (Mat. 6:14, 15) Ta berdad cu ora nos pordona un hende, esey no ta cambia e echo cu el a haci nos daño. Pero un cos ta sigur, ora nos pordona esey lo yuda nos haya un paz interior y nos lo ta mas feliz.
18. Con e amor cu Dios tin pa nos a yuda Lily soporta e imperfeccionnan di Carol?
18 Pa hopi di nos kisas no ta facil pa “sigui soporta” e imperfeccionnan di nos rumannan. (Lesa Colosensenan 3:13, 14; Efesionan 4:32.) Tuma por ehempel Lily, un ruman muher soltero cu pa hopi tempo tabata yuda Carol, un ruman muher di su congregacion cu tabata viuda. [1] Lily tabata hiba Carol tur caminda cu auto, e tabata haci compras p’e y yud’e cu hopi cos mas. Pero Carol tabatin un caracter masha dificil y tabata critica tur cos. Asina mes, Lily tabata purba di concentra riba e bon cualidadnan di Carol. El a keda yuda Carol pa hopi aña, te ora Carol a bira malo y muri. A pesar di tur cos, Lily ta anhela di mira Carol den Paradijs. El a bisa: “Mi tin gana di sa con lo e ta ora e ta perfecto.” Si, e dia lo yega cu tur imperfeccion lo disparce. Mientrastanto, e amor cu Dios tin pa nos ta motiva nos pa tene pasenshi y sigui soporta nos rumannan.
19. Con abo lo mustra aprecio pa e regalo extraordinario cu Jehova a duna nos?
19 No tin duda cu Jehova a duna nos un regalo extraordinario cu “nos no por describi cu palabra.” No lubida esey nunca. Pesey, laga nos probecha di e temporada aki di Memorial pa pensa y medita riba tur loke Jehova y Hesus a haci pa nos. Esaki lo yena nos curason cu gratitud y lo motiva nos pa sigui e pasonan di Hesus fielmente, pa trata nos rumannan cu cariño y amor, y pa pordona nan di curason.
^ [1] (paragraf 18) A cambia algun nomber den e articulo.


text:
E trabaonan di preparacion ta andando tanto localmente como tambe internationalmente pa un di e caredanan di drag mas grandi cu ta wordo celebra anualmente aki na Aruba, esta One Cool Summer Nationals. E aña aki e evento ta programa pa tuma lugar dianan 29, 30 y 31 di Augustus y lo conta un biaha mas cu participacion international y …Read More »
Drag Racing
1Day Bracket June
Picture gallery of One Day Bracket June 7th 2014.Read More »
Diasabra awor tin One Day Bracket na Palo Marga
Diasabra awor un biaha mas pista di Palo Marga lo ta activo y e biaha aki lo ta pa e autonan di careda cu un evento jama One Day Bracket. Categorianan cu lo mira accion Diasabra awor lo ta IHRA Summit Super Series Jr. Dragsters, No Box y Box cual tur ta categorianan valido pa e IHRA Summit …Read More »
Resultado Curaçao International Drag Fest 2014
FAC i su Komishon Organisadó ta yama danki na henter pueblo i fanátiko nan di Kòrsou pa e sosten y sumamente satisfecho ku e éksito total di Curaçao International Drag Fest 2014. Pa 5 dia largu kuminsando for di djamars 29 ku e autoshow na Brionplein di spònser pa Hucor Holding ku su produkto KFC y Subway. Sigui pa djarason …Read More »
Aruba’s 3rd Extreme Import International Day3
Jr. Dragster1. Christine Fingal2. Esmee Wever Quick 32 Bike1. Eugene Flanegin2. Gilward Wester Quick 32 Import1. Errol Ridderstap2. Jean Carlo Ras Extreme Bracket1. Mau Werleman2. Joubert Reyes Extreme Pro Bike1. Gino Kock2. Graig Tremble (Da Silva Racing) Extreme Pro Light1. Meyer Racing (Curacao)2. Vick Werleman (Aruba)Read More »
Aruba’s 3rd Extreme Import International Day2
Results Import vs Domestic1. Jean Carlo Reyes2. Jean Carlo Ras Outlaw Car 9:901. Jonovan Rosel2. Jonathan Tromp Super Comp Bike1. Jason Geerman2. Eugene Flanegin divider] PicturesRead More »
Aruba’s 3rd Extreme Import International Day1
Results No Box1. Jean Carlo Reyes2. Kendrick Kelly Box1. Jean Carlo Reyes2. Jobert Reyes Front Wheel Drive1. Reinaldo Kelly2. Aldrich Trimon Sportsman Bike1. Eugene Flanegin2. Ben Jones PicturesRead More »
Sekso Femenino bon representa den Int. Drag Fest 2014
Viennelyn “Vienny” Kwidama di Kòrsou ta e dama den doorslammers mas rápido di Antia ku su 8.53 sekònde. E lo tei na Int. Drag Fest 2014. E yu di Kòrsou Bergenie “Berg” Naar e dama mas rápido riba 2 wheel den Caribe I Latino Amérika ku su 7.30 sekònde riba 212 mph ta den Int. Drag Fest 2014. …Read More »
Curaçao Drag Fest 2014 ta kanando sigun skema
Trabou nan pa Curaçao Drag Fest 2014 ta full den swing kaminda FAC y su Komishon Organisadó ta bai presentá na fanátiko, koredor y públiko di e deporte di drag race pa e fecha nan 29 y 30 di aprel y 1, 2 y 3 mei próksimo ku un kompetensia di drag race internashonal ku paisnan i isla nan nobo …Read More »
“Blackout” preparando pa Curacao Drag Fest 2014
Trabou nan pa Curaçao Drag Fest 2014 ta full den swing kaminda FAC y su Komishon Organisadó ta bai presentá na fanátiko, koredor y públiko di e deporte di drag race pa e fecha nan 29 y 30 di aprel y 1, 2 y 3 mei próksimo ku un kompetensia di drag race internashonal ku paisnan i isla nan nobo …Read More »


text:
SAVE THE DATE: SWIMMER OF THE YEAR AWARDS 2017, MARCH 11, 2017. 2.00 – 6.00 PM. MORE INFO TO FOLLOW SOON.
Esaki ta un recordatorio pa e reunion entre mayornan di Age Group swimmers y coachnan. Awe, diabierna 13 februari 2017 pa 6.45pm na Pisina Olimpico Roly Bisslik.
Attention !!! E training di diasabra mainta 7 di januari 2017 na Community Pool ta keda cancela !!!
Felis aña 2017 na tur nos landadornan. TRAINING LO CUMINSA DIARANSON 4 DI JANUARI 2017. Manera tur aña, Aruba ta ricibi bishita di teamnan di natacion for di exterior pa bin train den nos den Pisina Olimpico Roly Bisslik. E aña…


text:
ORANJESTAD(AAN): — No ta prome biaha Setar ta sostene festival Caiso & Soca Monarch. Segun Roxanne Ras, el a splica cu nan no mester a traha mucho. Ya caba nan tin aña cu nan ta trahando cu Musica. Ya caba el a bira casi un mester cu ta acerca. El a bay bon e aña aki. A sinta algun meeting pa alinea kico tabata kier di cada otro, a yega y firma. El a bay hopi facil, segun Ras.
Setar ta un di e main sponsornan di Carnaval como organisacion esta SMAC y tambe nan ta sostene Musica.
Setar ta bezig caba preparando pa tur item cu lo bay bin di Carnaval. Mayoria di cosnan a wordo besteld, diseñonan haci y promocionnan ta cla pa start asina cu aña bolter.
E biaha aki Elite Productions lo bay pone zonido. Esey ta nifica cu nan tin hopi trabao pa haci. Tin di compronde preparacionnan lo no cuminsa algun dia prome, sino e siman prome. Mark Benson Denz, representante di Elite Productions, ta splica cu e festival di Caiso & Soca ta esun di esunnan mas grandi sigur den atendencia di hende. Tin cu bay adapta full e stage, un stage mas halto cu tur hende por wak.
Zonido dilanti y patras. Mey mey tambe lo bay pone zonido, pa asina e hendenan patras tambe por tende e mesun duro, y lo bay dura casi un siman, cuminsando cu tur e structuranan di hero prome y despues armamento di e stage, efectonan di luz, lo bay haci un diseño bunita pa e stage mes.
Mayoria stage mas parti ta cuadra, pero e parti di e dak, Elite ta haci un diseño diferente, incluyendo LED Screens cu e hendenan por wak kico ta pasando riba stage. E ta basta trabao, un ekipo grandi. Mas of menos 25 hende lo ta riba pia, pa asina por arma full e stage, pa por tin un bin escenario, cu e musiconan ta comodo.
Ora cu Elite haci e Caiso & Soca Monarch, kier pa e musico di Aruba sinti cu ta un artista internacional tin eyriba. Hopi biaha den pasado e festival aki, nan ta pone luznan minimo, djis pone algun luz pa e hendenan por wak musico. Elite kier pa e musiconan sinti bon y sigur nan lo pone un tremendo show riba stage, Denz a splica.
Elite Productions ta bay pone zonido, luz, screen. Si bo para un caminda tiki leu, bo no por yega pasobra tin hopi hende, pero bo kier sinti e ambiente y mira e artista di cerca, nan lo tin screennan grandi e dia aki, pa asina abo por ta practicamente pega y cerca di e artista, cu lo trece e musica di Carnaval den un festival di Caiso & Soca Monarch. Nan lo pone luz y zonido den e prefinalnan y tambe e final dia 27 di December, den Carnival Village.


text:
For di algun tempo caba partido MAS a tuma nota di varios engaño populista cu ta tuma lugar na momento di campaña.
Partido MAS ta convenci cu esaki mester stop y nos mester keda den cuadro di realidad. Un di e promesanan cu ta wordo haci ta cu lo baha e rate di AZV.
Si politiconan a busca mas informacion, nan lo a descubri cu e fondo di AZV n’e momentonan aki ta coriendo den deficit y e debe ta astronomico, segun Holmo Henriquez, lider di MAS.
MAS ta puntra e ora, con bo ta bay reduci e rate aun mas? E simplemente no ta logico. Partido MAS no ta descarta cu politconan sa di e informacion aki, pero ta prefera di engaña e pueblo.
Esakinan ta cosnan di cual nos politiconan mester ta mas sincero cu pueblo y no bay den actonan asina di populismo djis pa gana voto.
Enberdad nos ta den porta di elecion y nos a tuma nota cu tin varios politico ta trece promesanan riba mesa cu despues no por cumpli cu nan.
Partido MAS ta kere cu esaki ta hustamente loke no mester pasa. Mester ta sincero cu otro y no bay den e mesun rutina di semper di campaña ta un cos y goberna ta otro. Sr. Holmo Henriquez ta kere cu no por bay gaña pueblo cu algo y despues nan ta keda sorprendi cu algo otro. Esaki nos por compara cu loke a pasa cu BBO.
A priminiti di kita esaki, pero nunca e no a pasa.
Esaki ta loke MAS kier trece na atencion di e pueblo como cu ta preguntanan cu nos mester haci nos mes di promesanan falso cu a keda haci.
Pa loke ta trata BBO, tur hende por corda cu e promesa e tempo ey tabata cu lo elimina esaki, mientras cu awe e ta mas halto cu anteriormente. .
Banda di esaki Partido MAS a observa cu tin x-Ministernan cu tambe tabata coresponsabel di e engañonan aki y a priminti entre otro un Aeropuerto na San Nicolas cu nunca a sosode y awe ta laba man, pero ta sigui haci cosnan di populista cu no por bay cumpli cune.
Partido MAS ta boga tur politico pa ban ta sincero cu pueblo. Esaki ta mescos cu e situacion actualmente di pensioen. Hopi t’esnan cu ta bin pinta un scenario bunita pa nos grandinan y ta propone, p.e. flex pensioen.
Sinembargo despues cu Partido MAS a busca informacion di fuentenan veridico, a resulta cu e fondo di SVB tambe ta core risico.
Investigacionan ta duna di conoce contrario di loke politiconan ta campaña cune, mester hisa e edad di pensioen sino lo conoce problemanan serio den e fondo.
Partido MAS ta haya hopi tristo cu politiconan ta hunga cu sentimento di nos grandinan y ta gaña nan cu por bay baha e edad di pensioen, mientras cu esaki no ta realistico.
Partido MAS di otro banda, ta mira e situacion real y ta kere cu pa yuda nos grandinan y salvaguardia e fondo di SVB, lo mester haci esaki di otro forma. Un direccion cu mester pensa riba dje ta elimina belasting riba nos pensionadonan p’asina merecidamente nan por disfruta un poco mas di nan pensioen despues di a traha duro pa nos pais.
Pa finalisa Partido MAS ta haci un suplica na tur politico pa ta sincero cu nos pueblo como cu na final di dia, ta pa nos pueblo nos ta traha.


text:
Miembronan di direktiva i miembronan di hunta di komisario inkompleto den fundashon i kompanianan di gobièrnu
Na: Konseho di Minister
Tur Minister den e 9 Ministerionan
Fort Amsterdam # 17
Presente
Willemstad, 25 di ougùstùs 2014
Tópiko: Preguntanan na tur Minister den Gabinete Asjes, tokante miembronan di direktiva i miembronan di hunta di komisario inkompleto den fundashon i kompanianan di gobièrnu.
Apresiabel Ministernan,
Hasiendo uso di nos derecho ankrá den Reglamento di Órden di Parlamento pa hasi pregunta, nos ta aserká tur Minister ku lo siguiente.
Nos a bin ta haña informashon ku fundashonnan i tambe kompanianan di gobièrnu ku ta resortá bou di responsabilidat di Gobièrnu cq. Ministernan tin vakaturanan di komisarionan i miembronan di direktiva ku no ta wòrdu yená.
Frakshon di MFK pa e motibu aki ta puntra su mes si e “Code Corporate Governance” i tambe statütnan di e fundashon i kompanianan di gobièrnu ta wòrdu respetá.


text:
Tata Stima awe ta un dia cu nos ta recorda e morto di nos Señor Hesu-Cristo. Nos ta recorda e caminda di cruz, e caminda cu Hesus mester a pasa cargando riba su schouder e palo di cruz cu E la wordo crucifica na dje. Ta un dia hopi tristo y doloroso. Ta un dia di luto y ta e unico dia cu no ta wordo celebra Santo Sacrificio di Misa, sino un rito di oracion. Dushi Hesus Bo a entrega Bo mes pa puro amor pa henter mundo. Bo a sufri teriblemente y Bo a wordo humilia y tur esey pa nos picanan y pa nos no bai perdi pero haya salbacion. Con awendia mundo ta paga Bo bek? No tin respet mas ni pa e dia cu nos ta recorda Bo morto. Dios compasivo, solamente Abo ta puro bondad. Aunke nos miseria ta grandi y nos ofensanan ta hopi, nos ta confia den Bo misericordia pasobra Bo ta Dios di misericordia y nunca nos a tende ni na shelo ni riba tera cu un alma cu ta confia den Bo misericordia a keda.decepciona. O sanger y awa cu a brota for di Sagrado curason di Hesus manera un fuente di misericordia y amor pa nos, den Bo nos ta confia Amen.
Orashon di dia 14 april 2017
Posted in Orashon di Dia


text:
DEPORTE Awe
DIAMARS 21 JANUARI , 2014
18
Minister Michelle Hooyboer a cana 5 kilometer contra Bullying Contento cu iniciativa di Parlamento Hubenil pa atende e tema
cuminsa cu campañanan pa conscientisa no solamente e muchanan pero tambe mayornan pa nos por compronde kico e impacto ta riba un bida di un mucha cu ta pasa door di e bullying”.
“Nos muchanan no mag di pasa den e parti aki, loke actualmente ta algo cu ta pasando masha hopi mes na Aruba principalmente na nos scolnan”, asina Minister Michelle Hooyboer-Winklaar di enseñansa a bisa. “Nos mester ta consciente di e impacto
negativo cu bullying tin riba futuro di e mucha como un ser humano cu mester aporta na nos sociedad”. E problema aki sigur tin atencion completo di e mandatario y lo ta parti di diferente campaña cu lo tin den e scolnan den futuro. “Nos mester
“Mi ta hopi contento di mira cu Parlamento Hubenil di Aruba a tuma e iniciativa pa organisa un caminata”, Minister Michelle Hooyboer-Winklaar a añadi. E mandatario a cana hunto cu otro Minister, Parlamentario y politiconan diadomingo ultimo for di Aruba Ports Authority direccion Alhambra Casino y regresa bek APA, un total di 5 kilometer. Ta bon pa menciona cu pa 5’or tabatin zumba y a rifa diferente premio e atardi aki.
Ultimo siman pa inscribi pa participa na e “Betico Memorial 10K Run” y 6K Fun Walk & Run Nos ta den e ultimo siman di preparacion pa e grandioso careda di ‘Betico Memorial’ cu ta wordo organisa anualmente pa IBiSA. Diasabra awor, dia 25 di januari 2014 e careda ta sali exactamente pa 6’or di mainta for di riba caminda principal dilanti di Centro Deportivo Betico Croes na Sta. Cruz. Riba peticion special, IBiSA ta haci un cambio chikito den e ora di salida di e careda. Pa cual ta pidi tur participante pa tene cuenta cu e careda ta sali awor 30 minuut mas laat, pa 6’or, pa evita cu e prome core-
donan drenta ainda cu scuridad di mainta. Inscripcion ta tumando lugar na oficina principal di IBiSA situa na Frankrijkstraat 1 y tambe na IBiSA Sport Center San Nicolaas, durante orario di oficina. Un invitacion cordial ta bay na pueblo di Aruba en general y tur esnan cu tin custumber di participa na e gran careda aki pa inscribi mas pronto cu ta posibel, ya cu tin un limite na participacion. Inscripicion pa participante local na e 10K Run ta Afl. 15,- y pa partici-
pante internacional ta US$. 10,-. Mientras cu pa e 6K Fun Walk & Run esaki ta Afl. 10,- of US$. 8,-. T-Shirts conmemorativo di e Betico Memorial Run 2014 y tambe ‘race-numbers’ ya caba ta na oficina desde siman pasa. Diaranson awor, dia 22 di januari 2014 durante di e “Masquerade 5K Fun Walk & Run” organisa pa IBiSA cu ta sali for di riba parkinglot di oficina di IBiSA na Frankrijkstraat 1, por inscribi tambe pa e “Betico Memorial Run 2014”. Esaki ta posibel te cu 7’or di
anochi. Mientras tanto un invitacion ta bay tambe pa bin participa na e “Masquerade
Fun Walk & Run” cual participacion ta COMPLETAMENTE GRAT
Diamars Januari 21 2014
Pagina 9
Partido MEP solidario cu Parlamento Hubenil contra bullying
Parlamento Hubenil den su esfuerzo pa aumenta concientizacion contra bullying a organiza un caminata diadomingo ultimo. Partido MEP a participa na e caminata aki pa mustra solidarismo y sosten na e causa importante aki. Bullying ta algo totalmente inaceptabel. Ta hopi mucha y hoben ta wordo afecta pa esaki diariamente y schoolnan tin programanan elabora pa purba pone un paro na esaki. Pero no ta solamente muchanan y hobennan so, sino bao di adultonan tambe nos ta mira esaki tuma lugar. Ultimo tempo den Parlamento di Aruba tambe parlamentarionan di AVP ta practica e cos aki. Esaki te hasta a wordo publica riba
front page di un corant, caminda a condena e hecho cu juffrouw y meneernan di school, awor den Parlamento ta
practica bullying contra un oponente pa motibo di su peso. Politiconan di MEP: Xiomara Ruiz-Maduro, Setty
Christiaans-Yarzagaray, Edgard Vrolijk, Gerick Croes y Joe Koolman y miembronan di nan famia a participa na e
RBC Royal Bank ta continua cu su campaña di ‘Gana cu bo RBC Visa Credit Card’ RBC Royal Bank (Aruba) N.V ta continua cu su campaña di Visa Credit Cards unda cu aplicacion of uso di bo tarheta di credito, bo ta haya e oportunidad di gana un viahe pa dos persona pa Campeonato Mundial di FIFA 2014! Pa haci e promocion aki uno mas unico ainda, RBC ta duna tur esnan cu kier aplica pa nan tarheta e chens pa gana su gastonan di aplicacion pa su tarheta di Visa completamente gratis door di simplemente ‘Score den e Gol di RBC’! Esaki lo tuma lugar riba tur diabierna cuminsando for di e siman aki riba riba diabierna 24 di Januari te cu 18 di April, 2014. Pues bishita bo RBC branch preferi y ‘Score bo Gol’ pa bo tambe haya chens di gana. Sea bo ta bay cu vakantie of cualquier otro ocasion, RBC Visa Credit Card ta e mihor opcion!
caminata y MEP lo sigui sostene Parlamento Hubenil den su esfuerzonan pa pone un stop na bullying.
Destr uccion di bentana di auto cu piedra Asistencia di Polis a wordo pidi diadomingo pa 20.26, den Uruguaystraat pa un destruccion di auto. Na e sitio e victima E.K. a bisa cu el’a para su Ford Ranger A -24637 banda di 17:30 panort di e oficina di Dentista y pa mas o menos 19.20, e tabata hunga domino den Uruguaystraat. Un persona a bin bis’e cu el’a tende manera dos auto dal den otro. Ora cu el’a bay controla, el’a topa un homber riba bicicleta para banda di su auto. Ora cu el’a mira E.K., el’a core bay. E homber tabata bisti cu un T-shirt berde manga largo y jeans blauw. Ora cu E.K. a bay controla su auto, el’a mira cu un bentana di su auto tabata kibra y den e auto tabata tin un piedra grandi. Polis a tuma su keho.
Published on Jan 21, 2014


text:
DEN HAAG/SCHIPHOL Prome cu su detencion, Mitch Henriquez tabata bisa cu e ‘tin un arma di caliber 52’, y tambe el a haci ‘movecion di ganster’ y a tene su parti intimo varios biaha. Asina agentenan policial cu ta sospechoso den caso di morto di Henriquez, a testigua dialuna mainta den corte na Schiphol. Henriquez a wordo atendi pa e polisnan y bisa pa bay di e lugar. El a bay di eynan, compaña pa un muher, pero a los y a bay bek pa e polisnan pa bolbe bisa cu e tin un arma. E prome biaha e tabata hari, pero despues no mas. “E tabata asina menasante cu mi a echt kere cu e tabatin un arma”, un di e polisnan den e caso a testigua den corte. Henriquez a wordo deteni pa 5 agente y a fayece un dia despues di su detencion. Dos di e polisnan ta sospechoso relaciona cu e morto. Nan a wordo identifica como polis DH01 y DH02. Hasta nan voz a wordo cambia. Abogado pa e famia a purba pa haya nan identidad bira publico pero no a logra. Huez ta dicta sentencia dia 20 di November. Fuente Telegraaf
ORANJESTAD - E refineria CITGO no a permiti e delegacion Hulandes di drenta den e refineria. Asina e parlamentario Ronald van Raak pa partido SP y vocero pa asuntonan di Reino Hulandes den Tweede Kamer a bisa den su columna, un dia despues cu e tabata di bishita na Aruba. Den su funcion como columnista, a raporta su bishita den e portal The post Online bou di e titulo, "Loke mi no a wordo permiti pa mira". Fuera di a repasa su bishita completo, el a dedica tempo na e bishita di e delegacion na e refineria, pero no tabatin bon palabra pa esaki. "Na e refineria, e portanan a keda duro cera. Nos a pidi e compania CITGO pa un combersacion, pero nan a nenga pa ricibi delegacion di Tweede Kamer" van Raak ta sigui bisa.
DEN HAAG – E agentenan policial envolvi den e detencion fatal di e Arubiano Mitch Henriquez, ta apela an sentencia. Asina nan abogado a raporta segun e corant hulandes Telegraaf. E polisnan a keda sentencia fin di aña pasa na castigonan condicional di 6 luna di prison, cu un periodo di prueba di un aña. “Ambos agentenan no por haya nan mes cu e sentencia aki, y e defensa ta di opinion cu mester haya absolucion total” segin e abogado di e polisnan riba e website. Ministerio publico no ta apela e sentencia den e caso di Henriquez.
DEN HAAG – Secretario di Estado Hulandes encarga cu asuntonan di Reino Raymond Knops ta bishita Aruba otro siman diahuebs 11 di januari. Asina gobierno Hulandes a informa awe mainta. Su bishita ta parti di un bishita di ‘introduccion’ pa islanan ABC cu ta cuminsa dia 8 di januari na Bonaire, sigui pa Corsou dia 9 y ta caba na Aruba dia 11 di januari.
DEN HAAG – E famia di e Arubiano Mitch Henriquez cu a fayece na Hulanda na 2015 despues di un disputa cu polis, ta den shock ainda. Esey despues di a tuma nota di e sentencia awe mainta cu dos polis Hulandes a haya relaciona cu e caso. “Manera bo por imagina nos un biaha mas a keda completamente sorprendí di e uitspraak di huez” Lila Henriquez, e ruman di Mitch a bisa NoticiaCla diahuebs atardi. “Nan ta culpabel di maltrato cu consecuencia e morto di Michel. Huez ta bisa cu nan straf ta 6 Luna di strafcel voorwaardelijk? Nos a keda spraakloos” Henriquez a sigui bisa. E dos polisnan a haya castigo condicional di 6 luna prison, pero por continua cu nan trabou como polis. “Eigenlijk nos ta den shock ainda cu e vonnis aki”.
SCHIPHOL - Corte na Schiphol na Hulanda awe mainta a sentencia e dos agentenan policial envolvi den e caso di morto di e Arubiano Mitch Henriquez cu 6 luna di castigo condicional di prison. Esaki pasobra a haya nan culpabel den e caso debi na nan actuacion durante e detencion di Henriquez na 2015.
DEN HAAG – Mas of menos 100 persona a protesta diasabra atardi na Den Haag contra violencia policial, como consecuencia di e morto di e Arubiano Mitch Henriquez na 2015. E demostracion, segun polis, a bay sin incidente of detencion. Prome cu e manifestacion, e ruman muher a pidi explicitamente pa un marcha pasivo.


text:
NEW YORK – USA– Siman pasa, n’e mahestuoso Marriott Marquis Hotel situa Timesquare, na New York, Aruba Tourism Authority un bes mas ta haya e honor di ricibi e premionan maximo pa locual t’e industria di promocion y mercadeo di industria turistico. Esaki ta di e ‘Hospitality Sales and Marketing Association’ HSMAI, esta e tan revera Adrian Awards.
Pa mas di 60 aña, Adrian Awards t’e competencia di mas grandi den mundo di hospitalidad, biahe y turismo pa tur especialidad manera publicidad, mercadeo digital y relacionnan publico (PR).
E galardon su meta ta pa fundamentalmente duna reconocemento y comparti no solamente desaroyonan inovativo y creativo, pero tambe e mihor practicanan den e gran industria turistico.
Mas di 1,300 participacion individual di cada specialidad a wordo procesa for di tur skina di mundo, na unda un grupo chikito so por a wordo premia sea cu brons, plata, oro y un grupo selecto a logra captura e premio maximo cu ta e platinum award.
ARUBA: DESTINACION DI MAS GALARDONA
Aruba Tourism Authority a resalta durante e anochi aki como un di e organisacionnan cu a ricibi mas premio durante e anochi aki.
Pa di dos aña consecutivo Aruba ta un di e destinacion turistico cu a ricibi multiple premio durante e evento importante aki.
Strategianan creativo y digital pa campañanan exitoso di promocion global manera ‘Local Short Cuts’ y e wega online ‘Insta-Adventure’ a contribui n’e siguiente premionan:
Platinum Digital Marketing Adrian Award: P’e mihor campaña digital di e serie ‘Local Shortcuts’
Gold Digital Marketing Adrian Award: P’e mihor campaña digital integra ‘LocalShort Cuts’ (B2C); Gold Digital Marketing Adrian Award: Pa social media campaign “Insta-Adventure” (Gaming); Silver Digital Marketing Adrian Award: P’e serie Local Shortcuts Multimedia (video, flash y animacion); Silver Advertising Award: P’e campaña completo di e serie Local Shortcuts (consumido, groupsales y travel trade).
E premionan aki a wordo ricibi pa sr. Ed Malone, Director Regional di ATA Norte America, sr. Tirso Tromp, Director Regional di ATA Europa y sr. Gregg Wasiak di Agencia di Publicidad Concept Farm na Merca.
Aruba ta destaca cu e reconocementonan aki, mientras cu ta competi exitosamente cu otro destinacion- y organisacionnan di mas grandi rond mundo.
Esaki ta muestra di efectividad y resultadonan faborabel cu no solamente ta genera mas bishitante, sino tambe ta yuda na colecta datonan balioso di mercado turistico rond mundo, cual ta na bentaha di Aruba su strategia diversifica.
Cu esaki por entre otro genera mas trafico pa nos isla den maneranan mas eficiente, economico y rapido.
Aruba Tourism Authority kier a felicita pueblo di Aruba cu e logro aki y ta orguyoso di ricibi e premionan aki pa Aruba su calidad y inovacion pionero cu ta marcadando pauta rond. Chikito y simpel nos por ta. Pero rond mundo nos ta wordo respeta y honra. Ademas, ATA kier a felicita su socionan cu tambe a ricibi premiacion durante e Adrian Awards.
Renaissance Aruba Resort & Casino a ricibi oro pa nan “National Pink Flamingo Day Wedding Anniversary,” y Ewald Biemans, Managing Director di Bucuti & Tara Beach Resort, cu t’e prome persona pa ricibi un premiacion directamente.
Ewald Biemans a wordo entrega e premiacion pa “Leader in Sustainable Tourism” cu a wordo presente pa HSMAI conhuntamente cu National Geographic Traveler.


text:
Willemstad- Nos di Ultimo Noticia a kaba di haña e informashon konkreto for di e partido kompletamente di Muhé kual ta Partido di e Damanan Democraat. Nos di Ultimo Noticia komprondé ku tin sierto “bandidunan” bastante estúpido ku ta hòrtando banderanan di Democraat. FOEI bandidunan..FOEIIII!!!! E Damanan aki ku no a ankra nan mes na ningun kapitalismo, e damanan aki ku a traha duru ku sodor di nan frenta pa asina por yega na materialnan di nan kampaña, e damanan ku ta forma parti di e lista históriko tin ku hañanan mes den e tipo di “wega di mucha chikí” aki.
Komo prensa nos por komprondé ku tin partido ku tin kapital grandi nan tras ku ta sintínan mes menasá dor di e partido históriko aki. Lamentablemente esaki no ta e manera pa debatí i ménos kompetí. Ki tipo di polítika e personanan aki ta bezig kuné? FOEI! Asina mes tòg tin personanan ku ta stima nan Dushi Isla Kòrsou ku ta tur tur ku Damanan Democraat, Damanan balente.. i e voto ta pa nan!!


text:
Aruba ta den pleno campaña, cu a cuminsa tempran caba. Tur partido no solamente ta concentra riba bishita na cas, pero ta trahando tambe riba e lista cu ta bay presenta dia 4 di augustus proximo na Conseho Electoral y cual lo participa den e eleccion di 22 di september awor.
Si tuma e lista di AVP cu cual el a participa den e eleccion di september, 2013, tin 7 candidato cu a renuncia of cu no ta sigur si nan kier bolbe subi lista mas, aunke nan ta keda cu lasonan cu e partido.
Ta papia aki di Otmar Oduber (4008); Michelle Hooyboer Winklaar (1185); Juan David Yrausquin (1314); Deyanira Janssen Frank (75); Malayka Bufalini Rasmijn (113); Allan Howell (422); Marisol Lopez Tromp (1642).
Di e grupo aki esnan cu sigur no ta bolbe ta Otmar Oduber, Michelle Hooyboer (retira di politica); Allan Howell (a bay partido POR) y Marisol Lopez Tromp (a bay partido (POR).
Tanto di Deyanira Janssen Frank como Malayka Bufalini no a tende mucho di nan despues di eleccion.
Aunke cu ambos ta bin di famianan hopi AVP cu semper tabatin un laso estrecho cu e partido berde.
Den e caso di Juan David Yrausquin, el a renuncia na inicio di e actual gobernacion, mientrastanto a bolbe y ta ocupa e funcion di Minister Plenipotenciario.
Den pueblo di Noord ta wordo hopi papia cu e lo tin interes pa subi lista atrobe, pero p’esaki lo mester warda un poco pa haya confirmacion.
E candidatura di Yrausquin lo ta hopi necesario p’e partido berde den un eventual salida di Paul Croes. Bou di e simpatisantenan di Paul Croes mes ta existi un optimismo grandi, esta cu no tin nada cu por prueba cu e mandatario personalmente a pidi y tuma placa pa fabornan haci.
Ademas sin cu ainda Paul Croes ser haya culpabel, tin varios amigo cu ta kere cu Paul Croes mester ta riba lista di AVP, pa participa den proximo eleccion.
Tanten cu no tin nada concreto, Paul Croes ta wordo demanda pa ta riba lista di AVP, a menos cu dirigencia di AVP mes no kier’e.
Ademas di esey no tin confirmacion di Tyson Lopez (173) su participacion den e proximo eleccion, aunke cu por a compronde for di circula cu e ta interesa pa sigui den politica.
Tanto Clarisca Velasquez como Desiree de Sousa Croes, kendenan a expresa di lo retira, a haya hopi apoyo pa nan sigui activo den e partido berde.
Otro dos candidato cu no a haya informacion si nan ta interesa pa keda ta Richard Dirksz, kende den su prome salida a haya 218 voto y John van der Biezen (198), kende a bay Cuerpo Policial bek.
Mientrastanto ya caba tin algun candidato nobo di e partido berde cu ta conoci: Clayton Croes (Director di GKMB); mr. Gerlien Croes (sobrina di Duque Croes), kende a wordo anuncia diabierne anochi.
Otro candidato menciona ta Carlos Bermudes (Polis) y otro nombernan cu a wordo menciona ta: Cheito Croes, Philipe LaReine, Maurits Malmberg, y Xena Profet.
Fuera di esey, segun por a compronde ta den evaluacion cu Conseho di Partido si ta inclui riba e lista un di e tres ex candidatonan di MEP cu a uni nan mes den e campaña di AVP: Carl Giel; Gerrit Croes y Arondino Croes.
E eleccion aki ta bay bira un reto grandi p’e partido berde cu no solamente mester haci un renobacion grandi, pero tambe trata di gara bek mas tanto posibel di e 8759 votonan di e candidatonan cu sea a retira di politica of a renuncia di e partido.


text:
Ayera diaranson, den oranan di mainta, un accidente basta fuerte a sosode na crusada di Wayaca, caminda un persona a keda pega den auto.
A pidi asistencia urgente di ekipo special di Bombero pa corta e porta y saca e dama chauffeur.
E proceso a bay cu cautela, considerando e condicion delicado cu e dama tabata aden.
Personal di ambulance tambe a presenta pa duna asistencia medico.
Polis a constata cu e chauffeur di un Toyota color preto no a duna preferencia na e crusada, cu consecuencia cu el a dal den e Kia Rio maneha p’e dama. E impacto a pone e Kia Rio perde control y bay dal den un cura.


text:
ORANJESTAD – For di Internacional Weightlifting Federation , Aruba Amateur Weightlifting Association a ricibi un invitacion official pa Sr. Hugo Themen bin traha como referee den e IWF World Weightlifting Championships cu a tuma lugar na e ciudad di Anaheim, California, Estados Unidos for di 28 november pa 5 december 2017. E magno evento mes a tuma lugar den un de e salanan di Anaheim Convention Center. Den e Campeonato Mundial no menos cu 42 referee internacional a wordo invita pa bin dirigi e campeonato Mundial aki. E estadia di e referee nan tabata den hotel Great Wolf Lodge na Anaheim. Tambe Hugo a participa na Congreso di International Weightlifting Federacion cu tabata di sumo importante pa nos federacion. Esaki tambe a tuma lugar den un de e salanan di Anaheim Convention Center.
.
Aruba Amateur Weightlifting Association kier a gradici Sport Subsidie Commissie y Lotto pa Deporte cu a cubri e viaje y kier a manda palabra di pabien na Sr. Hugo Themen cu a fungi como referee internacional den e IWF World Weightlifting Championships na Anaheim, California, Estados Unidos.


text:
TOPICO PRINCIPAL | ORA UN SER KERI MURI
Con pa Trata cu Tristeza
Tin hopi conseho disponibel riba e topico aki. Sinembargo, no ta tur ta practico. Por ehempel, tin hende ta bisa cu bo no mester yora of expresa bo sintimentonan mes. Otronan ta bisa cu bo mester haci net lo contrario y saca afo tur loke bo ta sinti. Bijbel ta duna un punto di bista mas balansa, un cu estudionan recien ta apoya.
Hende di algun cultura ta haya cu no ta pas pa hende homber yora. Pero nos mester tin berguensa pa yora den publico? Expertonan riba tereno di salud mental ta reconoce cu ta normal pa nos yora ora nos ta tristo. Y esey, cu tempo, lo yuda bo sigui padilanti a pesar di e perdida di un ser keri. Pero si bo tene bo tristeza aden, bo por haci mas daño na bo mes. Bijbel no ta apoya e idea cu ta malo pa yora ni cu hende homber no tin mag di yora di tristeza. Corda riba Hesus. Aunke e tabatin poder pa resucita hende, toch el a yora ora su amigo stima Lazaro a muri.—Juan 11:33-35.
Hopi biaha, e dolor di perde un ser keri por inclui sintimentonan di rabia, specialmente ora e ser keri fayece inespera. Tin hopi motibo pakico nan por sinti nan mes asina. Por ehempel, esey por ta e caso ora cu un hende cu bo respeta bisa bo algo sin pensa y cu ta hurt bo. Un homber di Sur Africa cu yama Mike a bisa: “Mi tabatin apenas 14 aña tempo mi tata a fayece. Na su entiero, e pastoor anglicano a bisa cu Dios tin mester di bon hende den cielo y pesey el a tum’e. * Esey a duna mi rabia pasobra nos echt tabatin mester di nos tata. Despues di 63 aña, ainda mi ta sinti e dolor.”
Awor, kico si bo tin sintimento di culpa? Esey por ta e caso specialmente ora un persona fayece inesperadamente. E famia of amigo di e difunto por pensa: Ken sa cu e no por ta na bida aworaki si solamente mi a haci tal y tal cos. Of kisas e ultimo biaha cu boso tabata hunto, boso tabatin un discusion. Esaki por laga bo sinti hasta mas culpabel.
Si rabia y sintimento di culpa ta molestia bo, ta importante pa bo no tene e emocionnan ey aden. Mas bien, papia cu un amigo cu lo scucha bo y sigura bo cu ta normal pa bo tin e sintimentonan ey ora bo perde un ser keri. Bijbel ta recorda nos: “Un amigo ta stima tur ora bay, y un ruman ta naci pa tempo di adversidad.”—Proverbionan 17:17.
E mihor Amigo cu un hende por tin den e momentonan ey ta nos Creador, Jehova Dios. Desahoga bo mes cerca dje pasobra “e ta interesa den [bo].” (1 Pedro 5:7) Ademas, e ta priminti nos cu tur hende cu haci esey lo haya consuelo mediante “e paz di Dios cu ta surpasa tur comprondemento.” (Filipensenan 4:6, 7) Anto laga Dios yuda bo recupera di e dolor pa medio di e consuelo di su Palabra, Bijbel. Bo por traha un lista di texto cu ta duna consuelo. (Wak e cuadro.) Bo por hasta memorisa algun di nan. Ora bo medita riba e textonan aki, nan por yuda bo, specialmente ora bo ta bo so of ora bo no por drumi bon.—Isaias 57:15.
Recientemente, un homber di 40 aña, cu nos lo yama Jack, a perde su esposa stima debi na cancer. Jack ta bisa cu tin biaha e ta sintie hopi su so, pero oracion a yud’e hopi. El a bisa: “Ora mi resa na Jehova, nunca mi ta sinti mi mi so. Hopi biaha mi ta lanta den anochi y mi no por pega soño mas. Despues cu mi lesa un parti di e Scritura y medita riba dje, y tambe desahoga mi mes den oracion, mi ta sinti un paz mas aya di normal y mi mente y curason ta trankil. Esey ta pone cu mi por drumi atrobe.”
Un hoben cu yama Vanessa a perde su mama pa motibo di enfermedad. Vanessa tambe a mira cu oracion ta yuda. El a bisa: “Den e momentonan di mas dificil, mi tabata djis menciona e nomber di Dios y yora sin stop. Jehova tabata scucha mi oracionnan, y semper el a duna mi e forsa cu mi tabatin mester.”
Algun specialista ta conseha esnan cu ta lucha cu tristeza pa yuda otro hende of pa haci trabou boluntario pa comunidad. Esey por alivia e persona su dolor y dun’e goso atrobe. (Echonan 20:35) Hopi cristian cu ta tristo a ripara cu nan ta haya consuelo ora nan yuda otro hende.—2 Corintionan 1:3, 4.
^ par. 5 Esey no ta un siñansa di Bijbel. Bijbel ta mustra cu tin tres motibo pakico hende ta muri.—Eclesiastes 9:11; Juan 8:44; Romanonan 5:12.


text:
Pueblo kier sa kico Gobierno ta haciendo pa loke t’e ola di criminalidad cu ta cabando cu trankilidad riba nos isla. Kico ta haciendo cu nos frontera? Ta poniendo mas hende?
Locual cu tin aworaki ta mal maneho y falta di responsabilidad.
Plataforma politico POR ta pone pa atende cu criminalidad como prioridad.
“Locual cu pueblo ta pidiendo actualmente ta pa Gobierno carga su responsabilidad. Nos no ta scucha e Minister di Husticia bin afo, mientras cu tin 22 caso di crimen cometi den un luna. Hendenan di edad atraca, ta saca arma riba nos comericiantenan y casonan di violacion.
Nos tin un Cuerpo Policial cu por funciona, pero cu no ta wordo permiti pa funciona, no ta haya prioridad di Gobierno, no ta haya e atencion di Minister.
Ora cu soluciona un caso si ta wak e Minister tur bacha ta cana yega eynan pa saca potret. Pero ora di duna material y fondo necesario, ekipa Scol di Polis y ora cu papia cu Polisnan, nan ta bisa un warda tabata funciona cu un Wachtcommandant cu 4 unidad.
20 Aña despues ainda e t’asina. Cu casi 40 mil hende mas hopi cu ta biba riba e pais aki compara cu 20 aña pasa.
Kiermen no mester busca leu pa haya sa kico t’e solucionnan necesario y esey ta loke nos comunidad ta pidi,” lider di Plataforma POR Otmar Oduber a bisa.
Durante diferente encuentro cu POR ta haciendo den cuadro di nan programa politico a tuma nota cu hende ta punta dede directo n’e maneho cu no a existi riba tereno social.
No a sosode nada nobo riba e tereno social.
Dunando un hende 25 florin di aumento no a yuda e situacion di e persona ey. Minister President por sali afo mustra cu el a haci un bon gesto cu esaki, pero cu kico a yuda e problema cu e persona aki tin socialmente?
Con a resolve e problema cu e tin como mama of tata soltero pa nan haya trabou? entre otro. Kico a wordo haci pa barionan cu tin problema cu delincuencia causa pa problemanan social grandi den e bario? Ta preguntanan cu ta keda habri.
AUMENTO CRIMINALIDAD PROBLEMA NO DI AWOR
Na 2014/2015 tabatin e ultimo dialogo social cu a tuma lugar riba peticion y iniciativa di gremionan aki na Aruba.
A palabra cu ta bin cu inventarisacion di loke cu ta necesario (buscando solucion) pa loke t’e ola di criminalidad cu for di e tempo ey caba tabata asina bisto.
Esaki tabata un di e 9 puntonan ora cu a bay Gobernador aña pasa na januari, y Gobierno a compromete e tempo ey cu dentro di un luna lo mester haci e inventarisacion aki cu e tempo ey tabatin dos aña pendiente caba, te dia di awe, segun Otmar Oduber.
Un aña a pasa desde esey, kiermen awor e ta 3 aña pasa cu Gobierno a sinta cu tur partner. Nan a traha un plan di accion di kico tur ta bay tuma lugar, te dia di awe nada a wordo haci.
PROYECTO DI CAMARA
Na 2012 a cuminsa traha riba un proyecto di camara y aworaki ainda no tin ningun camara ta traha, mientras cu algun miyon a bay den e proyecto.
Aparentemente e motibo tras di esaki ta cu despues cu a hinca tanto placa den e camaranan, a bin resulta cu e ekipo no ta compatibel cu esun di SETAR.
PRIORIDAD POR
“Nos si a pone como prioridad cu no ta bay para keto mas, nos ta kere cu tin fondonan disponibel.
E Minister a haya algun miyon di e ley cu a wordo pasa di criminaliteitsfonds, banda di esaki el a haya fondonan di ATA y di Gobierno, kiermen fondo no por t’e problema. E ta bay p’e maneho y responsabilidad cu ta wordo carga conhuntamente den un Gobierno.
Prome minister t’e prome responsabel pa confronta comunidad y bisa cu ta tuma nota di e ola di atraconan cu ta tumando lugar y kico ta haciendo como Gobierno of kico ta bay haci.
No por keda biba den silencio y laga cu e comunidad pa 6 or di atardi ya kier lock porta di cas y sera nan curpa, pasobra no sa ki ora ta haya bishita inespera na nan cas”, Otmar Oduber a termina bisando.


text:
Na Curacao por a tuma nota cu basta awa a cay tanto diahuebs y diabierna, esaki a pone cu tera a bira satura y un muraya a cay. Tabata un situacion peligroso ora autoridad a yega Hoogstraat y topa cu tin un auto pega cu e cas tabata apunto di bolter debi na e caminda cu a kibra den otro. Cu ayudo di takelwagen, y trabounan di bombero a kita e vehiculo aki.
E cas tambe ta den peliger y esaki autoridadnan ta haciendo investigacion relaciona cu e sucedido aki.
Debi na awacero pisa na Curacao muraya a bin abou pega cu un cas
Na Curacao por a tuma nota cu basta awa a cay tanto diahuebs y diabierna, esaki a pone cu tera a bira satura y un muraya a cay. Tabata un situacion peligroso ora autoridad a yega Hoogstraat y topa cu tin un auto pega cu e cas tabata apunto di bolter debi na e caminda cu a kibra den otro. Cu ayudo di takelwagen, y trabounan di bombero a kita e vehiculo aki.


text:
Riba Djaweps Santu Hesus a tuma e pan, a kibr’é i a partié entre nan tur. Komo ku Dios ta riku, pero riku den generosidat pasobra El a duna nos tur kos p'asina nos atministr’é. Ta p'esei e no repartí kos straño. Ela a hasi su mes pober mei mei di pobernan i ku e pan ku E tin den man E ta desididu na parti i repartí tambe su propio Kurpa i Sanger. No tin mas ku e bida ku ta bati den su bon kurason i den su wowonan enamorá...
Hesus ta duna tur loke E tin, hasta su bida, pasobra E ta stima. Su kompromiso ku bida lo determiná na stima hasta e último konsekuensianan... Aki mi ta pensa riba tantu tata i mama ku ta hasi meskos. Hòmber i muhé ku no ta pensa di un forma egoista riba nan mes i ta biba pa otronan; pa e famia, pa e yunan..Kuantu di nan ku ta asumí den tur kos konsekuensia i kompromiso pa duna bida partiendo nan mes i repartiendo nan mes manera un pan.
E gesto aki di Hesus di tuma e pan, partié i kompartié ta sintetisá spesialmente tur e sentido di su bida. Ta manera si E lo a bisa ku asin’aki ta mi bida i asina e bida di boso mester ta. Esaki ta amor i ningun otro kos. E amor ku ta duna bida na otronan. Ta manera si E lo ta bisa: risibí komunion huntu ku mi ta di ta dispuesto na biba di e manera aki... manera un pan partí i repartí dor di amor.
E dunamentu aki di bida dor di parti su mes, di Hesus i di tantu hende, únikamente por wòrdu komprendé dor di fe. Solamente fe ta halsa nos na e amor mas grandi aki kaminda muhénan manera Mama Teresa i tantu otro, maske nan no tabatin nan propio yu, ta gasta nan bida p'asina otronan por biba mihó.
E misterio ku nos ta selebrá Djaweps Santu tin di aber ku esaki, ku e misterio di duna bida entregando bo propio bida, partiendo bo mes i repartiendo bo mes manera un pan. Pero na e misterio aki nos ta agregá un misterio masha grandi: e pan aki tumá dor di mannan di Hesus Yu di Dios, ta transformá dor di Su palabranan den Su propio Kurpa i Sanger pa bida di mundu. Un pan di bida por sierto masha spesial.
donderdag 20 maart 2008
Djaweps Santu: E Misterio Di Duna Bida, Dunando Bida
Riba Djaweps Santu Hesus a tuma e pan, a kibr’é i a partié entre nan tur. Komo ku Dios ta riku, pero riku den generosidat pasobra El a duna nos tur kos p'asina nos atministr’é. Ta p'esei e no repartí kos straño. Ela a hasi su mes pober mei mei di pobernan i ku e pan ku E tin den man E ta desididu na parti i repartí tambe su propio Kurpa i Sanger. No tin mas ku e bida ku ta bati den su bon kurason i den su wowonan enamorá...
Posted by Rutzen Lucas at 20.3.08